title: Komission täytäntöönpanoasetus (EU) 2019/432, annettu 18 päivänä maaliskuuta 2019, tietyistä Euroopan yhteisön ja Irakin talous- ja rahoitussuhteita koskevista erityisrajoituksista annetun neuvoston asetuksen (EY) N:o 1210/2003 muuttamisesta

text:
                  19.3.2019

                  FI

                  Euroopan unionin virallinen lehti

                  L 75/70

         KOMISSION TÄYTÄNTÖÖNPANOASETUS (EU) 2019/432,
         annettu 18 päivänä maaliskuuta 2019,
         tietyistä Euroopan yhteisön ja Irakin talous- ja rahoitussuhteita koskevista erityisrajoituksista annetun neuvoston asetuksen (EY) N:o 1210/2003 muuttamisesta
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon tietyistä Euroopan yhteisön ja Irakin talous- ja rahoitussuhteita koskevista erityisrajoituksista ja asetuksen (EY) N:o 2465/1996 kumoamisesta 7 päivänä heinäkuuta 2003 annetun neuvoston asetuksen (EY) N:o 1210/2003 (1) ja erityisesti sen 11 artiklan b alakohdan,
         sekä katsoo seuraavaa:

                     (1)

                     Asetuksen (EY) N:o 1210/2003 liitteessä III luetellaan Irakin entisen hallituksen julkisyhteisöt, yhtiöt ja virastot sekä luonnolliset henkilöt, oikeushenkilöt, elimet ja yhteisöt, joille kuuluvat, Irakin ulkopuolella 22 päivänä toukokuuta 2003 olleet varat ja muut taloudelliset resurssit jäädytetään kyseisen asetuksen nojalla.

                     (2)

                     Yhdistyneiden kansakuntien turvallisuusneuvoston pakotekomitea päätti 13 päivänä maaliskuuta 2019 poistaa neljä kohtaa niiden henkilöiden tai yhteisöjen luettelosta, joiden varat ja muut taloudelliset resurssit olisi jäädytettävä.

                     (3)

                     Sen vuoksi asetuksen (EY) N:o 1210/2003 liitettä III olisi muutettava,

               ON HYVÄKSYNYT TÄMÄN ASETUKSEN:

            1 artikla
            Muutetaan asetuksen (EY) N:o 1210/2003 liite III tämän asetuksen liitteen mukaisesti.

            2 artikla
            Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.

            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 18 päivänä maaliskuuta 2019.

                  Komission puolesta,

                  puheenjohtajan nimissä

                  Ulkopolitiikan välineiden hallinnon päällikkö

            (1)  EUVL L 169, 8.7.2003, s. 6.

            LIITE
            Poistetaan neuvoston asetuksen (EY) N:o 1210/2003 liitteestä III seuraavat kohdat:

                        ”46)

                        GENERAL ESTABLISHMENT FOR MAIN OUT PALL DRAIN. Osoite: P.O. Box 113, Nassiriyah, Irak.”

                        ”98)

                        NATIONAL TOBACCO STATE COMPANY (alias NATIONAL TOBACCO STATE ENTERPRISE). Osoite: P.O. Box 6, Arbil, Irak.”

                        ”145)

                        STATE ENTERPRISE FOR PETROCHEMICAL INDUSTRIES. Osoite: Khor Al Zubair, P.O. Box 933, Basrah, Irak.”

                        ”147)

                        STATE ENTERPRISE FOR PULP AND PAPER INDUSTRIES. Osoite: P.O. Box 248, Hartha District, Basrah, Irak.”


title: Komission täytäntöönpanoasetus (EU) 2019/555, annettu 5 päivänä huhtikuuta 2019, tiettyihin ISIL- (Daesh-) ja al-Qaida-järjestöjä lähellä oleviin henkilöihin ja yhteisöihin kohdistuvista erityisistä rajoittavista toimenpiteistä annetun neuvoston asetuksen (EY) N:o 881/2002 muuttamisesta 298. kerran

text:
                  8.4.2019

                  FI

                  Euroopan unionin virallinen lehti

                  L 97/6

         KOMISSION TÄYTÄNTÖÖNPANOASETUS (EU) 2019/555,
         annettu 5 päivänä huhtikuuta 2019,
         tiettyihin ISIL- (Daesh-) ja al-Qaida-järjestöjä lähellä oleviin henkilöihin ja yhteisöihin kohdistuvista erityisistä rajoittavista toimenpiteistä annetun neuvoston asetuksen (EY) N:o 881/2002 muuttamisesta 298. kerran
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon tiettyihin ISIL- (Daesh-) ja al-Qaida-järjestöjä lähellä oleviin henkilöihin ja yhteisöihin kohdistuvista erityisistä rajoittavista toimenpiteistä 27 päivänä toukokuuta 2002 annetun neuvoston asetuksen (EY) N:o 881/2002 (1) ja erityisesti sen 7 artiklan 1 kohdan a alakohdan ja 7 a artiklan 5 kohdan,
         sekä katsoo seuraavaa:

                     (1)

                     Asetuksen (EY) N:o 881/2002 liitteessä I on luettelo henkilöistä, ryhmistä ja yhteisöistä, joita asetuksessa tarkoitettu varojen ja muiden taloudellisten resurssien jäädyttäminen koskee.

                     (2)

                     Yhdistyneiden kansakuntien turvallisuusneuvoston pakotekomitea päätti 29 päivänä maaliskuuta 2019 muuttaa kuutta kohtaa luettelossa henkilöistä, ryhmistä ja yhteisöistä, joiden varat ja muut taloudelliset resurssit olisi jäädytettävä.

                     (3)

                     Yhteen Yhdistyneiden kansakuntien turvallisuusneuvoston pakotekomitean muuttamista kohdista tehtiin sellainen muutos, jota ei tarvitse saattaa osaksi asetusta (EY) N:o 881/2002.

                     (4)

                     Sen vuoksi asetuksen (EY) N:o 881/2002 liitettä I olisi muutettava,

               ON HYVÄKSYNYT TÄMÄN ASETUKSEN:

            1 artikla
            Muutetaan asetuksen (EY) N:o 881/2002 liite I tämän asetuksen liitteen mukaisesti.

            2 artikla
            Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.

            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 5 päivänä huhtikuuta 2019.

                  Komission puolesta,

                  puheenjohtajan nimissä

                  Ulkopolitiikan välineiden hallinnon päällikkö

            (1)  EYVL L 139, 29.5.2002, s. 9.

            LIITE
            Muutetaan neuvoston asetuksen (EY) N:o 881/2002 liite I seuraavasti:

                        1.

                        Muutetaan luonnollisten henkilöiden luettelossa olevan seuraavan kohdan tunnistetietoja seuraavasti:
                        ”Sayf-Al Adl (alias a) Mohammed Salahaldin Abd El Halim Zidan. Syntynyt 11.4.1963 Monufian kuvernoraatissa, Egyptissä. Egyptin kansalainen; b) Muhamad Ibrahim Makkawi. Syntymäaika: i) 11.4.1960, ii) 11.4.1963. Syntymäpaikka: Egypti. Egyptin kansalainen; c) Ibrahim al-Madani; d) Saif Al-'Adil; e) Seif al Adel). Syntynyt 11.4.1963 Monufian kuvernoraatissa, Egyptissä. Egyptin kansalainen. 7 d artiklan 2 kohdan i alakohdassa tarkoitettu nimeämispäivä: 25.1.2001.”
                        korvataan seuraavasti:
                        ”Mohammed Salahaldin Abd El Halim Zidane (alias a) Sayf-Al Adl. Syntynyt 11.4.1963 Monufian kuvernoraatissa, Egyptissä. Egyptin kansalainen; b) Muhamad Ibrahim Makkawi. Syntymäaika: i) 11.4.1960, ii) 11.4.1963. Syntymäpaikka: Egypti. Egyptin kansalainen; c) Ibrahim al-Madani; d) Saif Al-'Adil; e) Seif al Adel). Syntymäaika: i) 11.4.1963, ii) 11.4.1960. Syntynyt Monufian kuvernoraatissa, Egyptissä. Egyptin kansalainen. Lisätietoja: vastannut Osama bin Ladenin (edesmennyt) turvallisuudesta. Hiukset: tummat. Silmät: tummat. 7 d artiklan 2 kohdan i alakohdassa tarkoitettu nimeämispäivä: 25.1.2001.”

                        2.

                        Muutetaan luonnollisten henkilöiden luettelossa olevan seuraavan kohdan tunnistetietoja seuraavasti:
                        ”Yassin Syawal (alias a) Salim Yasin, b) Yasin Mahmud Mochtar, c) Abdul Hadi Yasin, d) Muhamad Mubarok, e) Muhammad Syawal, f) Yassin Sywal, g) Abu Seta, h) Mahmud, i) Abu Muamar, j) Mubarok). Syntymäaika: noin vuonna 1972. Indonesian kansalainen. Lisätietoja: vapaana joulukuussa 2003.”
                        korvataan seuraavasti:
                        ”Yassin Syawal (alias a) Salim Yasin, b) Yasin Mahmud Mochtar, c) Abdul Hadi Yasin, d) Muhamad Mubarok, e) Muhammad Syawal, f) Yassin Sywal, g) Abu Seta, h) Mahmud, i) Abu Muamar, j) Mubarok). Syntymäaika: 3.9.1962. Syntymäpaikka: Makassar, Indonesia. Indonesian kansalainen. Lisätietoja: vapaana joulukuussa 2003. 7 d artiklan 2 kohdan i alakohdassa tarkoitettu nimeämispäivä: 9.9.2003.”

                        3.

                        Muutetaan luonnollisten henkilöiden luettelossa olevan seuraavan kohdan tunnistetietoja seuraavasti:
                        ”Amor Mohamed Ghedeir (alias a) Abdelhamid Abou Zeid; b) Youcef Adel; c) Abou Abdellah, d) Abid Hammadou). Syntynyt noin vuonna 1958 Deb-Debissä, Amenasissa, Illizin maakunnassa (Wilaya d'Illizi), Algeriassa. Algerian kansalainen. Lisätietoja: a) äidin nimi: Benarouba Bachira; b) isän nimi: Mabrouk. 2 a artiklan 4 kohdan b alakohdassa tarkoitettu nimeämispäivä: 3.7.2008.”
                        korvataan seuraavasti:
                        ”Amor Mohamed Ghedeir (alias a) Abdelhamid Abou Zeid, b) Youcef Adel, c) Abou Abdellah, d) Abid Hammadou. Syntynyt 12.12.1965 Touggourtissa, Ouarglan maakunnassa (Wilaya d'Ouargla), Algeriassa (kuten aiemmin ilmoitettiin)). Syntynyt noin vuonna 1958 Deb-Debissä, Amenasissa, Illizin maakunnassa (Wilaya d'Illizi), Algeriassa. Algerian kansalainen. Lisätietoja: a) äidin nimi: Benarouba Bachira; b) isän nimi: Mabrouk. Lisätietoja: Ilmoitettu kuolleen 24. helmikuuta 2013. 7 d artiklan 2 kohdan i alakohdassa tarkoitettu nimeämispäivä: 3.7.2008.”

                        4.

                        Muutetaan luonnollisten henkilöiden luettelossa olevan seuraavan kohdan tunnistetietoja seuraavasti:
                        ”Mohamed Lahbous (alias a) Mohamed Ennouini, b) Hassan, c) Hocine). Syntynyt vuonna 1978 Malissa. Malin kansalainen. Osoite: Mali. 2 a artiklan 4 kohdan b alakohdassa tarkoitettu nimeämispäivä: 24.10.2013.”
                        korvataan seuraavasti:
                        ”Mohamed Lahbous (alias a) Mohamed Ennouini, b) Hassan, c) Hocine). Syntynyt vuonna 1978 Malissa. Malin kansalainen. Osoite: Mali. Lisätietoja: Länsi-Afrikan yhtenäisyyden ja jihadin liikkeen (MUJAO) jäsen. Ilmoitettu kuolleen 14. helmikuuta 2018. 7 d artiklan 2 kohdan i alakohdassa tarkoitettu nimeämispäivä: 24.10.2013.”

                        5.

                        Muutetaan luonnollisten henkilöiden luettelossa olevan seuraavan kohdan tunnistetietoja seuraavasti:
                        ”Nusret Imamovic (alias Nusret Sulejman Imamovic). Syntymäaika: a) 26.9.1971, b) 26.9.1977. Bosnia ja Hertsegovinan kansalainen. Passin nro: a) 349054 (Bosnia ja Hertsegovinan passi), b) 3490054 (Bosnia ja Hertsegovinan passi). Osoite: Syyrian arabitasavalta (tilanne syyskuussa 2015). 7 d artiklan 2 kohdan i alakohdassa tarkoitettu nimeämispäivä: 29.2.2016.”
                        korvataan seuraavasti:
                        ”Nusret Imamovic (alias Nusret Sulejman Imamovic). Syntymäaika: a) 26.9.1971, b) 26.9.1977. Syntymäpaikka: Miljanovci, Kalesijan kunta, Bosnia. Bosnia ja Hertsegovinan kansalainen. Passin nro: a) 349054 (Bosnia ja Hertsegovinan passi), b) 3490054 (Bosnia ja Hertsegovinan passi). Osoite: Syyrian arabitasavalta (tilanne syyskuussa 2015). 7 d artiklan 2 kohdan i alakohdassa tarkoitettu nimeämispäivä: 29.2.2016.”


title: Komission täytäntöönpanoasetus (EU) 2019/987, annettu 29 päivänä toukokuuta 2019, täytäntöönpanoasetuksen (EU) N:o 293/2012 muuttamisesta monivaiheisen tyyppihyväksynnän piiriin kuuluvien uusien kevyiden kuljetusajoneuvojen hiilidioksidipäästöjen seurannan osalta

text:
                  18.6.2019

                  FI

                  Euroopan unionin virallinen lehti

                  L 160/8

         KOMISSION TÄYTÄNTÖÖNPANOASETUS (EU) 2019/987,
         annettu 29 päivänä toukokuuta 2019,
         täytäntöönpanoasetuksen (EU) N:o 293/2012 muuttamisesta monivaiheisen tyyppihyväksynnän piiriin kuuluvien uusien kevyiden kuljetusajoneuvojen hiilidioksidipäästöjen seurannan osalta
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon päästönormien asettamisesta uusille kevyille kuljetusajoneuvoille osana unionin kokonaisvaltaista lähestymistapaa kevyiden hyötyajoneuvojen hiilidioksidipäästöjen vähentämiseksi 11 päivänä toukokuuta 2011 annetun Euroopan parlamentin ja neuvoston asetuksen (EU) N:o 510/2011 (1) ja erityisesti sen 8 artiklan 9 kohdan ensimmäisen alakohdan
         sekä katsoo seuraavaa:

                     (1)

                     Komission täytäntöönpanoasetuksessa (EU) N:o 293/2012 (2) edellytetään, että jäsenvaltiot ja myös valmistajat ilmoittavat tietyt tiedot uusien kevyiden kuljetusajoneuvojen rekisteröinnistä asetuksen (EU) N:o 510/2011 mukaisesti.

                     (2)

                     Kevyiden hyötyajoneuvojen hiilidioksidipäästöjen ja polttoaineenkulutuksen mittaamiseen käytettävä uusi sääntömääräinen testausmenettely, yhdenmukaistettu kevyiden hyötyajoneuvojen kansainvälinen testimenetelmä (WLTP), joka vahvistetaan komission asetuksessa (EU) 2017/1151 (3), korvaa 1 päivästä syyskuuta 2019 komission asetuksessa (EY) N:o 692/2008 (4) vahvistetun uuden eurooppalaisen ajosyklin (NEDC). Muutos vaikuttaa myös monivaiheisen tyyppihyväksyntämenettelyn piiriin kuuluvien luokan N1 ajoneuvojen, jäljempänä ’monivaiheisen tyyppihyväksynnän piiriin kuuluvat ajoneuvot’, hiilidioksidipäästöjen ja polttoaineenkulutuksen määritysmenetelmään.

                     (3)

                     Monivaiheisen tyyppihyväksynnän piiriin kuuluvien ajoneuvojen hiilidioksidipäästöt kohdennetaan asetuksen (EU) N:o 510/2011 mukaisesti perusajoneuvon valmistajalle. Jotta perusajoneuvon valmistaja voi suunnitella toimintansa niin, että se voi tehokkaasti ja riittävän varmasti huolehtia hiilidioksidipäästötavoitteidensa täyttymisestä, menetelmällä varmistetaan, että kyseiselle valmistajalle asetetut hiilidioksidipäästö- ja massa-arvot ovat tiedossa perusajoneuvon valmistus- ja myyntihetkellä eivätkä vasta silloin, kun lopullisen vaiheen valmistaja saattaa valmistuneen ajoneuvon markkinoille.

                     (4)

                     Perusajoneuvon valmistajan olisi ilmoitettava komissiolle asetuksen (EU) N:o 510/2011 liitteessä II olevan A osan 1a.1 kohdassa tarkoitetut interpolointimenetelmässä käytettävät syöttöarvot sekä keskeneräisen perusajoneuvon hiilidioksidipäästö- ja massa-arvot. Näitä arvoja olisi käytettävä laskettaessa perusajoneuvon valmistajan keskimääräiset päästöt ja päästötavoite.

                     (5)

                     Kun kyse on keskeneräisistä perusajoneuvoista, jotka on myyty edeltävänä kalenterivuonna toisen vaiheen valmistajalle täydennettäväksi, niiden valmistajien olisi toimitettava asetuksen (EU) N:o 510/2011 liitteessä II määritellyt tiedot Euroopan ympäristökeskuksen BDR-rekisteriin.

                     (6)

                     Sen vuoksi täytäntöönpanoasetusta (EU) N:o 293/2012 olisi muutettava.

                     (7)

                     Tässä asetuksessa säädetyt toimenpiteet ovat ilmastonmuutoskomitean lausunnon mukaiset,

               ON HYVÄKSYNYT TÄMÄN ASETUKSEN:

            1 artikla
            Lisätään täytäntöönpanoasetuksen (EU) 293/2012 10 artiklaan 3 ja 4 kohta seuraavasti:

                  ”3.   Jotta voidaan laskea alustava päästötavoite ja alustavat keskimääräiset hiilidioksidipäästöt sekä varmentaa asetuksen (EU) N:o 510/2011 liitteessä II olevan A osan 1a.1 kohdan mukaisesti käytettävät syöttöarvot, valmistajien on toimitettava komissiolle mainitun asetuksen liitteessä II olevan A osan 1c kohdassa täsmennetyt tiedot kustakin edellisenä kalenterivuonna unionissa myymästään monivaiheisen tyyppihyväksynnän piiriin kuuluvasta perusajoneuvosta siirtämällä nämä tiedot sähköistä tiedonsiirtoa käyttäen Euroopan ympäristökeskuksen ylläpitämään tietorekisteriin.
                  Tiedot on siirrettävä sähköistä tiedonsiirtoa käyttäen Euroopan ympäristökeskuksen ylläpitämään tietorekisteriin.

                  4.   Jos valmistajat eivät toimita 3 kohdassa tarkoitettuja yksityiskohtaisia tietoja, on alustava päästötavoite ja alustavat keskimääräiset hiilidioksidipäästöt laskettava jäsenvaltioiden toimittamien yksityiskohtaisten tietojen perusteella.”

            2 artikla
            Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

            Tämä asetus on kaikilta osiltaan velvoittava, ja sitä sovelletaan sellaisenaan jäsenvaltioissa perussopimusten mukaisesti.
            Tehty Brysselissä 29 päivänä toukokuuta 2019.

                  Komission puolesta

                  Puheenjohtaja

               Jean-Claude JUNCKER

            (1)  EUVL L 145, 31.5.2011, s. 1.

            (2)  Komission täytäntöönpanoasetus (EU) N:o 293/2012, annettu 3 päivänä huhtikuuta 2012, uusien kevyiden kuljetusajoneuvojen rekisteröintiä koskevien tietojen seurannasta ja ilmoittamisesta Euroopan parlamentin ja neuvoston asetuksen (EU) N:o 510/2011 mukaisesti (EUVL L 98, 4.4.2012, s. 1).

            (3)  Komission asetus (EU) 2017/1151, annettu 1 päivänä kesäkuuta 2017, moottoriajoneuvojen tyyppihyväksynnästä kevyiden henkilö- ja hyötyajoneuvojen päästöjen (Euro 5 ja Euro 6) osalta ja ajoneuvojen korjaamiseen ja huoltamiseen tarvittavien tietojen saatavuudesta annetun Euroopan parlamentin ja neuvoston asetuksen (EY) N:o 715/2007 täydentämisestä, Euroopan parlamentin ja neuvoston direktiivin 2007/46/EY, komission asetuksen (EY) N:o 692/2008 ja komission asetuksen (EU) N:o 1230/2012 muuttamisesta ja asetuksen (EY) N:o 692/2008 kumoamisesta (EUVL L 175, 7.7.2017, s. 1).

            (4)  Komission asetus (EY) N:o 692/2008, annettu 18 päivänä heinäkuuta 2008, moottoriajoneuvojen tyyppihyväksynnästä kevyiden henkilö- ja hyötyajoneuvojen päästöjen (Euro 5 ja Euro 6) osalta ja ajoneuvojen korjaamiseen ja huoltamiseen tarvittavien tietojen saatavuudesta annetun Euroopan parlamentin ja neuvoston asetuksen (EY) N:o 715/2007 täytäntöönpanosta ja muuttamisesta (EUVL L 199, 28.7.2008, s. 1).


title: Komission täytäntöönpanoasetus (EU) 2019/989, annettu 17 päivänä kesäkuuta 2019, tehoaineen klooriprofaami hyväksynnän uusimatta jättämisestä kasvinsuojeluaineiden markkinoille saattamisesta annetun Euroopan parlamentin ja neuvoston asetuksen (EY) N:o 1107/2009 mukaisesti ja komission täytäntöönpanoasetuksen (EU) N:o 540/2011 liitteen muuttamisesta (ETA:n kannalta merkityksellinen teksti.)

text:
                  18.6.2019

                  FI

                  Euroopan unionin virallinen lehti

                  L 160/11

         KOMISSION TÄYTÄNTÖÖNPANOASETUS (EU) 2019/989,
         annettu 17 päivänä kesäkuuta 2019,
         tehoaineen klooriprofaami hyväksynnän uusimatta jättämisestä kasvinsuojeluaineiden markkinoille saattamisesta annetun Euroopan parlamentin ja neuvoston asetuksen (EY) N:o 1107/2009 mukaisesti ja komission täytäntöönpanoasetuksen (EU) N:o 540/2011 liitteen muuttamisesta
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon kasvinsuojeluaineiden markkinoille saattamisesta sekä neuvoston direktiivien 79/117/ETY ja 91/414/ETY kumoamisesta 21 päivänä lokakuuta 2009 annetun Euroopan parlamentin ja neuvoston asetuksen (EY) N:o 1107/2009 (1) ja erityisesti sen 20 artiklan 1 kohdan ja 78 artiklan 2 kohdan,
         sekä katsoo seuraavaa:

                     (1)

                     Komission direktiivillä 2004/20/EY (2) sisällytettiin klooriprofaami tehoaineena neuvoston direktiivin 91/414/ETY (3) liitteeseen I.

                     (2)

                     Direktiivin 91/414/ETY liitteessä I olevia tehoaineita pidetään asetuksen (EY) N:o 1107/2009 mukaisesti hyväksyttyinä, ja ne luetellaan komission täytäntöönpanoasetuksen (EU) N:o 540/2011 (4) liitteessä olevassa A osassa.

                     (3)

                     Tehoaineen klooriprofaami hyväksyntä, sellaisena kuin se on esitettynä täytäntöönpanoasetuksen (EU) N:o 540/2011 liitteessä olevassa A osassa, päättyy 31 päivänä heinäkuuta 2019.

                     (4)

                     Hakemus, jossa pyydettiin uusimaan klooriprofaamin hyväksyntä, jätettiin komission täytäntöönpanoasetuksen (EU) N:o 844/2012 (5) 1 artiklan mukaisesti kyseisessä artiklassa säädetyssä määräajassa.

                     (5)

                     Kolmen hakijan työryhmä on toimittanut täytäntöönpanoasetuksen (EU) N:o 844/2012 6 artiklassa vaaditut täydentävät asiakirja-aineistot. Esittelevä jäsenvaltio totesi hakemuksen täydelliseksi.

                     (6)

                     Esittelevä jäsenvaltio laati rinnakkaisesittelijänä toimivaa jäsenvaltiota kuullen uusimista koskevan arviointikertomuksen ja toimitti sen Euroopan elintarviketurvallisuusviranomaiselle, jäljempänä ’elintarviketurvallisuusviranomainen’, ja komissiolle 29 päivänä huhtikuuta 2016.

                     (7)

                     Elintarviketurvallisuusviranomainen toimitti uusimista koskevan arviointikertomuksen hakijalle ja jäsenvaltioille kommentoitavaksi ja niiltä saamansa huomautukset edelleen komissiolle. Lisäksi elintarviketurvallisuusviranomainen asetti täydentävän asiakirja-aineiston tiivistelmän julkisesti saataville.

                     (8)

                     Elintarviketurvallisuusviranomainen ilmoitti 18 päivänä kesäkuuta 2017 komissiolle päätelmänsä (6) siitä, voidaanko klooriprofaamin olettaa täyttävän asetuksen (EY) N:o 1107/2009 4 artiklassa säädetyt hyväksymiskriteerit. Elintarviketurvallisuusviranomainen totesi, että kuluttajille ravinnon kautta aiheutuvasta riskistä ei voida tehdä lopullista arviointia ravintokasvikäytön osalta havaittujen useiden tietopuutteiden ja epävarmuustekijöiden vuoksi. Alustavassa kuluttajiin kohdistuvan riskin arvioinnissa havaittiin kuitenkin klooriprofaamiin liittyvä keskeinen ongelma-alue, sillä sekä klooriprofaamin että sen päämetaboliitin 3-kloorianiliinin on todettu aiheuttavan kuluttajille akuutteja ja kroonisia ravintoon liittyviä riskejä. Lisäksi elintarviketurvallisuusviranomainen totesi, että klooriprofaamin mahdollisista hormonitoimintaa häiritsevistä ominaisuuksista tarvitaan tieteellistä lisäarviointia ja että pelloilla tapahtuvaa käyttöä koskevaa riskinarviointia muiden kuin kohdelajina olevien niveljalkaisten osalta ei voitu saattaa päätökseen.

                     (9)

                     Komissio pyysi hakijoita esittämään huomautuksensa elintarviketurvallisuusviranomaisen päätelmästä ja täytäntöönpanoasetuksen (EU) N:o 844/2012 14 artiklan 1 kohdan mukaisesti uusimista koskevan kertomuksen luonnoksesta. Hakijat toimittivat huomautuksensa, ja ne on tutkittu huolellisesti.

                     (10)

                     Hakijoiden esittämistä perusteluista huolimatta tehoainetta koskevia huolenaiheita ei voitu poistaa.

                     (11)

                     Yksi klooriprofaamin hyväksynnän uusimista koskevan hakemuksen jättäneen työryhmän jäsenistä ilmoitti komissiolle 23 päivänä tammikuuta 2019, että se oli päättänyt peruuttaa tukensa klooriprofaamin edustavalle käyttötarkoitukselle perunan itämisenestoaineena. Työryhmä ilmoitti komissiolle 19 päivänä maaliskuuta 2019, että se oli peruuttanut tukensa kaikkien edustavien käyttötarkoitusten osalta, lukuun ottamatta muita kuin syötäväksi tarkoitettuja viljelykasveja eli kukkasipuleita.

                     (12)

                     Näin ollen ei ole vahvistettu vähintään yhden kasvinsuojeluaineen yhden tai useamman edustavan käyttötarkoituksen osalta, että asetuksen (EY) N:o 1107/2009 4 artiklassa säädetyt hyväksymiskriteerit täyttyvät. Sen vuoksi on aiheellista olla uusimatta tehoaineen klooriprofaami hyväksyntää kyseisen asetuksen 20 artiklan 1 kohdan b alakohdan mukaisesti.

                     (13)

                     Sen vuoksi täytäntöönpanoasetusta (EU) N:o 540/2011 olisi muutettava.

                     (14)

                     Jäsenvaltioille olisi annettava riittävästi aikaa klooriprofaamia sisältävien kasvinsuojeluaineiden lupien peruuttamiseen.

                     (15)

                     Jos jäsenvaltiot myöntävät klooriprofaamia sisältävien kasvinsuojeluaineiden osalta siirtymäajan asetuksen (EY) N:o 1107/2009 46 artiklan mukaisesti, kyseisen siirtymäajan olisi päätyttävä viimeistään 8 päivänä lokakuuta 2020.

                     (16)

                     Klooriprofaamin hyväksynnän voimassaoloaikaa pidennettiin 31 päivään heinäkuuta 2019 komission täytäntöönpanoasetuksella (EU) 2018/917 (7), jotta uusimismenettely saataisiin päätökseen ennen kuin kyseisen aineen hyväksynnän voimassaolo päättyy. Koska asiassa on tehty päätös ennen voimassaolon myöhennettyä päättymispäivää, tätä asetusta olisi sovellettava mahdollisimman pian.

                     (17)

                     Tämä asetus ei estä klooriprofaamin hyväksymistä koskevan uuden hakemuksen toimittamista asetuksen (EY) N:o 1107/2009 7 artiklan nojalla.

                     (18)

                     Pysyvä kasvi-, eläin-, elintarvike- ja rehukomitea ei ole antanut lausuntoa puheenjohtajansa asettamassa määräajassa. Täytäntöönpanosäädös katsottiin tarpeelliseksi, ja puheenjohtaja toimitti täytäntöönpanosäädöksen luonnoksen muutoksenhakukomitean käsiteltäväksi. Muutoksenhakukomitea ei antanut lausuntoa,

               ON HYVÄKSYNYT TÄMÄN ASETUKSEN:

            1 artikla
            Tehoaineen hyväksynnän uusimatta jättäminen
            Tehoaineen klooriprofaami hyväksyntää ei uusita.

            2 artikla
            Täytäntöönpanoasetuksen (EU) N:o 540/2011 muuttaminen
            Poistetaan täytäntöönpanoasetuksen (EU) N:o 540/2011 liitteessä olevasta A osasta klooriprofaamia koskeva rivi 78.

            3 artikla
            Siirtymätoimenpiteet
            Jäsenvaltioiden on peruutettava klooriprofaamia tehoaineena sisältävien kasvinsuojeluaineiden hyväksynnät viimeistään 8 päivänä tammikuuta 2020.

            4 artikla
            Siirtymäaika
            Jäsenvaltioiden asetuksen (EY) N:o 1107/2009 46 artiklan mukaisesti mahdollisesti myöntämän siirtymäajan on oltava mahdollisimman lyhyt, ja sen on päätyttävä viimeistään 8 päivänä lokakuuta 2020.

            5 artikla
            Voimaantulo
            Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 17 päivänä kesäkuuta 2019.

                  Komission puolesta

                  Puheenjohtaja

               Jean-Claude JUNCKER

            (1)  EUVL L 309, 24.11.2009, s. 1.

            (2)  Komission direktiivi 2004/20/EY, annettu 2 päivänä maaliskuuta 2004, neuvoston direktiivin 91/414/ETY muuttamisesta klooriprofaamin sisällyttämiseksi tehoaineeksi (EUVL L 70, 9.3.2004, s. 32).

            (3)  Neuvoston direktiivi 91/414/ETY, annettu 15 päivänä heinäkuuta 1991, kasvinsuojeluaineiden markkinoille saattamisesta (EYVL L 230, 19.8.1991, s. 1).

            (4)  Komission täytäntöönpanoasetus (EU) N:o 540/2011, annettu 25 päivänä toukokuuta 2011, Euroopan parlamentin ja neuvoston asetuksen (EY) N:o 1107/2009 täytäntöönpanosta hyväksyttyjen tehoaineiden luettelon osalta (EUVL L 153, 11.6.2011, s. 1).

            (5)  Komission täytäntöönpanoasetus (EU) N:o 844/2012, annettu 18 päivänä syyskuuta 2012, säännösten vahvistamisesta tehoaineiden uusimismenettelyn täytäntöönpanemiseksi kasvinsuojeluaineiden markkinoille saattamisesta annetun Euroopan parlamentin ja neuvoston asetuksen (EY) N:o 1107/2009 mukaisesti (EUVL L 252, 19.9.2012, s. 26).

            (6)  EFSA (Euroopan elintarviketurvallisuusviranomainen), 2017. ”Conclusion on the peer review of the pesticide risk assessment of the active substance chlorpropham”. EFSA Journal 2017;15(7):4903, 29 pp. doi:10.2903/j.efsa.2017.4903.

            (7)  Komission täytäntöönpanoasetus (EU) 2018/917, annettu 27 päivänä kesäkuuta 2018, täytäntöönpanoasetuksen (EU) N:o 540/2011 muuttamisesta siltä osin kuin kyse on tehoaineiden alfa-sypermetriini, beflubutamidi, benalaksyyli, bentiavalikarbi, bifenatsaatti, boskalidi, bromoksyniili, kaptaani, karvoni, klooriprofaami, syatsofamidi, desmedifami, dimetoaatti, dimetomorfi, dikvatti, etefoni, etoprofossi, etoksatsoli, famoksadoni, fenamidoni, fenamifossi, flumioksatsiini, fluoksastrobiini, folpetti, foramsulfuroni, formetanaatti, Gliocladium catenulatum kanta: J1446, isoksaflutoli, metalaksyyli-M, metiokarbi, metoksifenotsidi, metributsiini, milbemektiini, oksasulfuroni, Paecilomyces lilacinus kanta: 251, fenmedifaami, fosmetti, pirimifossi-metyyli, propamokarbi, protiokonatsoli, pymetrotsiini ja S-metolaklori hyväksynnän voimassaoloajan pidentämisestä (EUVL L 163, 28.6.2018, s. 13).


title: Komission täytäntöönpanoasetus (EU) 2019/1013, annettu 16 päivänä huhtikuuta 2019, tiettyihin luokkiin kuuluvien eläinten ja tavaroiden unioniin tulevia lähetyksiä koskevista ennakkoilmoituksista (ETA:n kannalta merkityksellinen teksti.)

text:
                  21.6.2019

                  FI

                  Euroopan unionin virallinen lehti

                  L 165/8

         KOMISSION TÄYTÄNTÖÖNPANOASETUS (EU) 2019/1013,
         annettu 16 päivänä huhtikuuta 2019,
         tiettyihin luokkiin kuuluvien eläinten ja tavaroiden unioniin tulevia lähetyksiä koskevista ennakkoilmoituksista
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon virallisesta valvonnasta ja muista virallisista toimista, jotka suoritetaan elintarvike- ja rehulainsäädännön ja eläinten terveyttä ja hyvinvointia, kasvien terveyttä ja kasvinsuojeluaineita koskevien sääntöjen soveltamisen varmistamiseksi, sekä Euroopan parlamentin ja neuvoston asetusten (EY) N:o 999/2001, (EY) N:o 396/2005, (EY) N:o 1069/2009, (EY) N:o 1107/2009, (EU) N:o 1151/2012, (EU) N:o 652/2014, (EU) 2016/429 ja (EU) 2016/2031, neuvoston asetusten (EY) N:o 1/2005 ja (EY) N:o 1099/2009 ja neuvoston direktiivien 98/58/EY, 1999/74/EY, 2007/43/EY, 2008/119/EY ja 2008/120/EY muuttamisesta ja Euroopan parlamentin ja neuvoston asetusten (EY) N:o 854/2004 ja (EY) N:o 882/2004, neuvoston direktiivien 89/608/ETY, 89/662/ETY, 90/425/ETY, 91/496/ETY, 96/23/EY, 96/93/EY ja 97/78/EY ja neuvoston päätöksen 92/438/ETY kumoamisesta 15 päivänä maaliskuuta 2017 annetun Euroopan parlamentin ja neuvoston asetuksen (EU) 2017/625 (1) (virallista valvontaa koskeva asetus) ja erityisesti sen 58 artiklan ensimmäisen kohdan b alakohdan,
         sekä katsoo seuraavaa:

                     (1)

                     Asetuksessa (EU) 2017/625 vahvistetaan muun muassa puitteet virallisen valvonnan ja muiden virallisten toimien suorittamiselle unioniin kolmansista maista saapuvien eläinten ja tavaroiden osalta, jotta voidaan todentaa unionin lainsäädännön noudattaminen ihmisten, eläinten ja kasvien terveyden ja eläinten hyvinvoinnin suojelemiseksi ja muuntogeenisten organismien ja kasvinsuojeluaineiden osalta myös ympäristön suojelemiseksi. Näihin puitteisiin kuuluvat virallisen valvonnan toimet, jotka suoritetaan kolmansista maista nimettyjen rajatarkastusasemien kautta unioniin saapuville eläimille ja tavaroille.

                     (2)

                     Asetuksessa (EU) 2017/625 edellytetään, että unioniin saapuvista tietyistä lähetyksistä vastaava toimija antaa ennakkoilmoituksen rajatarkastusaseman toimivaltaisille viranomaisille ennen kyseisten lähetysten saapumista. Jotta kyseiset viranomaiset voisivat suorittaa virallisen valvonnan nopeasti ja tehokkaasti, on aiheellista vahvistaa ennakkoilmoituksen antamisen vähimmäisajaksi yksi työpäivä ennen lähetysten saapumista.

                     (3)

                     Kuljetuksiin liittyvien logististen rajoitteiden vuoksi ei kuitenkaan tietyissä tapauksissa ehkä ole mahdollista noudattaa yhden työpäivän ennakkoilmoitusaikaa ennen lähetyksen saapumista. Näin voi olla esimerkiksi silloin, kun lähetys kuljetetaan lähetyspaikasta rajatarkastusasemalle alle 24 tunnissa, ja tiedot, jotka tarvitaan asetuksen (EU) 2017/625 56 artiklan 3 kohdan a alakohdan mukaisen ennakkoilmoituksen antamiseen vaadittavan yhteisen terveyttä koskevan tuloasiakirjan asianomaisten osien täyttämiseen, eivät ole käytettävissä ennen lähetyksen lastaamista. Näissä tapauksissa jäsenvaltioille olisi annettava mahdollisuus vaatia, että ennakkoilmoitus tehdään vähintään neljä tuntia ennen lähetyksen saapumista, jotta virallisen valvonnan nopea ja tehokas suorittaminen voitaisiin varmistaa myös tällaisissa olosuhteissa.

                     (4)

                     Komission delegoidussa asetuksessa (EU) 2019/1012 (2) säädetään siitä, että jäsenvaltiot voivat vapauttaa käsittelemättömän puutavaran ja sahatun ja veistetyn puun tuontia varten nimetyt rajatarkastusasemat tietyistä vähimmäisvaatimuksista, jotta voidaan ottaa huomioon erityiset maantieteelliset rajoitukset. Kyseisessä asetuksessa säädetään myös siitä, että edellä mainittuja tavaroita varten nimetyillä rajatarkastusasemilla suoritettavan virallisen valvonnan ja muut viralliset toimet voi toteuttaa liikkuva virallisen valvonnan ryhmä. Jotta annettaisiin riittävä aika virallisen valvonnan ja muiden virallisten toimien järjestämiseen kyseisillä rajatarkastusasemilla, olisi tässä asetuksessa sen vuoksi säädettävä poikkeuksesta sääntöihin, jotka koskevat vähimmäisaikaa lähetysten saapumista koskevan ennakkoilmoituksen antamiseksi.

                     (5)

                     Koska asetusta (EU) 2017/625 sovelletaan 14 päivästä joulukuuta 2019, tätä asetusta olisi myös sovellettava kyseisestä päivästä.

                     (6)

                     Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

               ON HYVÄKSYNYT TÄMÄN ASETUKSEN:

            1 artikla
            Ennakkoilmoitus lähetyksistä

               1.   Asetuksen (EU) 2017/625 47 artiklan 1 kohdassa tarkoitettujen eläinten ja tavaroiden luokkiin kuuluvasta lähetyksestä vastaavan toimijan on annettava sen rajatarkastusaseman, joka on niiden ensimmäinen saapumispaikka unionissa, toimivaltaiselle viranomaiselle ennakkoilmoitus vähintään yksi työpäivä ennen lähetyksen arvioitua saapumisaikaa.

               2.   Edellä olevasta 1 kohdasta poiketen silloin, kun logistiset rajoitteet estävät mainitussa kohdassa vahvistetun määräajan noudattamisen, kyseisen rajatarkastusaseman toimivaltaiset viranomaiset voivat soveltaa ennakkoilmoitukseen vähintään neljän tunnin määräaikaa ennen lähetyksen arvioitua saapumisaikaa.

               3.   Edellä olevasta 1 kohdasta poiketen niiden rajatarkastusasemien toimivaltaiset viranomaiset, jotka on nimetty käsittelemättömän puutavaran ja sahatun ja veistetyn puun tuontia varten delegoidun asetuksen (EU) 2019/1012 4 artiklan mukaisesti, voivat soveltaa ennakkoilmoitukseen enintään viiden työpäivän määräaikaa ennen tällaisten lähetysten arvioitua saapumisaikaa.

            2 artikla
            Voimaantulo ja soveltaminen
            Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
            Sitä sovelletaan 14 päivästä joulukuuta 2019.

            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 16 päivänä huhtikuuta 2019.

                  Komission puolesta

                  Puheenjohtaja

               Jean-Claude JUNCKER

            (1)  EUVL L 95, 7.4.2017, s. 1.

            (2)  Komission delegoitu asetus (EU) 2019/1012, annettu 12 päivänä maaliskuuta 2019, Euroopan parlamentin ja neuvoston asetuksen (EU) 2017/625 täydentämisestä poikkeamalla rajatarkastusasemien nimeämistä koskevista säännöistä ja rajatarkastusasemien vähimmäisvaatimuksista (katso tämän virallisen lehden sivu 4)


title: Komission täytäntöönpanoasetus (EU) 2019/1014, annettu 12 päivänä kesäkuuta 2019, rajatarkastusasemiin, mukaan luettuna tarkastuskeskuksiin, ja rajatarkastusasemien ja valvontapisteiden luetteloiden muotoon ja niissä käytettäviin luokkiin ja lyhenteisiin sovellettavia vähimmäisvaatimuksia koskevista yksityiskohtaisista säännöistä (ETA:n kannalta merkityksellinen teksti.)

text:
                  21.6.2019

                  FI

                  Euroopan unionin virallinen lehti

                  L 165/10

         KOMISSION TÄYTÄNTÖÖNPANOASETUS (EU) 2019/1014,
         annettu 12 päivänä kesäkuuta 2019,
         rajatarkastusasemiin, mukaan luettuna tarkastuskeskuksiin, ja rajatarkastusasemien ja valvontapisteiden luetteloiden muotoon ja niissä käytettäviin luokkiin ja lyhenteisiin sovellettavia vähimmäisvaatimuksia koskevista yksityiskohtaisista säännöistä
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon virallisesta valvonnasta ja muista virallisista toimista, jotka suoritetaan elintarvike- ja rehulainsäädännön ja eläinten terveyttä ja hyvinvointia, kasvien terveyttä ja kasvinsuojeluaineita koskevien sääntöjen soveltamisen varmistamiseksi, sekä Euroopan parlamentin ja neuvoston asetusten (EY) N:o 999/2001, (EY) N:o 396/2005, (EY) N:o 1069/2009, (EY) N:o 1107/2009, (EU) N:o 1151/2012, (EU) N:o 652/2014, (EU) 2016/429 ja (EU) 2016/2031, neuvoston asetusten (EY) N:o 1/2005 ja (EY) N:o 1099/2009 ja neuvoston direktiivien 98/58/EY, 1999/74/EY, 2007/43/EY, 2008/119/EY ja 2008/120/EY muuttamisesta ja Euroopan parlamentin ja neuvoston asetusten (EY) N:o 854/2004 ja (EY) N:o 882/2004, neuvoston direktiivien 89/608/ETY, 89/662/ETY, 90/425/ETY, 91/496/ETY, 96/23/EY, 96/93/EY ja 97/78/EY ja neuvoston päätöksen 92/438/ETY kumoamisesta 15 päivänä maaliskuuta 2017 annetun Euroopan parlamentin ja neuvoston asetuksen (EU) 2017/625 (1) (virallista valvontaa koskeva asetus) ja erityisesti sen 60 artiklan 2 kohdan ja 64 artiklan 4 kohdan,
         sekä katsoo seuraavaa:

                     (1)

                     Asetuksessa (EU) 2017/625 vahvistetaan muun muassa puitteet virallisen valvonnan ja muiden virallisten toimien suorittamiselle unioniin kolmansista maista saapuvien eläinten ja tavaroiden osalta, jotta voidaan todentaa elintarvikeketjua koskevan unionin lainsäädännön noudattaminen ihmisten, eläinten ja kasvien terveyden ja eläinten hyvinvoinnin suojelemiseksi ja muuntogeenisten organismien ja kasvinsuojeluaineiden osalta myös ympäristön suojelemiseksi. Siinä säädetään, että virallinen valvonta on suoritettava eläinten ja tavaroiden lähetyksille sillä rajatarkastusasemalla, joka on niiden ensimmäinen saapumispaikka unionissa. Tätä varten jäsenvaltioiden on nimettävä rajatarkastusasemat.

                     (2)

                     Asetuksessa (EU) 2017/625 vahvistetaan vähimmäisvaatimukset, jotka rajatarkastusasemien on täytettävä nimeämistä varten. Sen vuoksi on aiheellista antaa yksityiskohtaiset säännöt vähimmäisvaatimuksista, jotka koskevat rajatarkastusasemien infrastruktuuria, välineitä ja dokumentointia.

                     (3)

                     Ihmisten ja eläinten terveyden suojelemiseksi olisi annettava täydentäviä yksityiskohtaisia sääntöjä vähimmäisvaatimuksista sellaisten rajatarkastusasemien osalta, jotka on nimetty eläinten luokkaa tai tiettyjä tavaroiden luokkia, kuten eläinperäisiä tuotteita, eläinten sivutuotteita, sukusoluja ja alkioita, elintarvikesekoituksia ja heinää ja olkia, varten.

                     (4)

                     Tietyissä tapauksissa rajatarkastusasemat olisi vapautettava vaatimuksesta, jonka mukaan lastin purkamista varten on oltava katettu alue, jotta voidaan ottaa huomioon tiettyjen lähetysten purkamista koskevat erityisvaatimukset; tällaisia ovat esimerkiksi lähetykset, joita ei kuljeteta konteissa, kuten kalastustuotteiden tai esimerkiksi villasta koostuvien eläinten sivutuotteiden lähetykset, ja suurten irtotavaramäärien lähetykset, joissa on suuria määriä pakkaamatta kuljetettavia tavaroita. Ottaen huomioon, että irtotavarana kuljetettavien eläinperäisten ja muiden kuin eläinperäisten nesteiden lähetykset puretaan suoraan kuljetusvälineestä tankkeihin erityisten putkien kautta, ei pitäisi vaatia, että rajatarkastusasemilla on alueita tai huoneita irtotavarana kuljetettavien nesteiden purkamista varten ja tarkastushuoneita tai -alueita irtotavarana kuljetettavia nesteitä koskevan virallisen valvonnan ja muiden virallisten toimien suorittamista varten.

                     (5)

                     Jotta estetään ristikontaminaation riskit, on aiheellista säätää purkamis-, varastointi- ja tarkastustiloja koskevista erilläänpitovaatimuksista rajatarkastusasemilla, jotka on nimetty eläinperäisiä tuotteita, elintarvikesekoituksia, eläinten sivutuotteita sekä sukusoluja ja alkioita varten. Olisi kuitenkin säädettävä erilläänpitovaatimuksia koskevista poikkeuksista, jos rajatarkastusasema on nimetty vain pakattuja tavaroita varten tai pakattuja ja tiettyjä sellaisia pakkaamattomia tavaroita varten, joiden osalta toimivaltaisten viranomaisten riskinarviointi rajatarkastusasemalla osoittaa, että ristikontaminaation mahdollisuutta ei ole. Jälkimmäisessä tapauksessa toimivaltaisten viranomaisten olisi varmistettava lisäksi, että lähetykset käsitellään ajallisesti toisistaan erillään ja että tilat puhdistetaan ja desinfioidaan lähetysten saapumisen välillä, jotta voidaan puuttua tehokkaasti ristikontaminaation riskeihin.

                     (6)

                     Koska unioniin saapuvat eläimet ja tavarat, joihin sovelletaan virallista valvontaa rajatarkastusasemilla, saattavat olla unionin lainsäädännön vastaisia, mahdollisen ristikontaminaation riskin välttämiseksi on aiheellista antaa sääntöjä, joilla kielletään rajatarkastusasemien tiettyjen tilojen käyttäminen unionin sisäiseen kauppaan tarkoitettujen eläinten ja tavaroiden lähetysten osalta ja sallitaan tällainen käyttäminen sellaisten eläinten ja tavaroiden lähetysten osalta, jotka on tarkoitettu vientiin tai jotka siirretään yhdestä paikasta unionin alueella toiseen paikkaan unionin alueella jonkin kolmannen maan alueen kautta, edellyttäen että toimivaltaiset viranomaiset toteuttavat asianmukaisia riskienehkäisytoimenpiteitä. Ennen toimenpiteiden toteuttamista olisi arvioitava, onko näissä tiloissa kapasiteettia hoitaa tällaisia lisätehtäviä. Toimivaltaisilla viranomaisilla olisi oltava käytössä asianmukaiset järjestelyt eläinten käsittelemiseksi eläinten hyvinvointia koskevien unionin sääntöjen mukaisesti.

                     (7)

                     Virallisen valvonnan ja muiden virallisten toimien tehokkuuden edistämiseksi olisi säädettävä tietynasteisesta joustavuudesta sallimalla tietyin edellytyksin kaupallisten yritysten varastointitilojen käyttö ja varastointi kuljetusvälineessä, jossa lähetys tuotiin rajatarkastusasemalle.

                     (8)

                     Virallisen valvonnan ja muiden virallisten toimien tehokkaan organisoinnin ja toteuttamisen helpottamiseksi on aiheellista sallia, että rajatarkastusasemat jaetaan yhteen tai useampaan tarkastuskeskukseen, joissa tarkastetaan ne eläinten ja tavaroiden luokat, joita varten rajatarkastusasema on nimetty. Näin ollen olisi säädettävä tarkastuskeskuksia koskevista vähimmäisvaatimuksista.

                     (9)

                     Komission olisi arvioitava osana rajatarkastusasemien nimeämisprosessia, noudattavatko tarkastuskeskukset asetuksen (EU) 2017/625 64 artiklan 3 kohdassa säädettyjä, rajatarkastusasemia koskevia vähimmäisvaatimuksia ja tässä asetuksessa säädettyjä, vähimmäisvaatimuksia koskevia yksityiskohtaisia sääntöjä. Sen vuoksi jäsenvaltioiden olisi liitettävä mukaan kaikki tarvittavat tiedot tarkastuskeskuksista ilmoittaessaan komissiolle rajatarkastusaseman nimeämisestä.

                     (10)

                     Sen varmistamiseksi, että todennetaan asianmukaisesti, noudattavatko rajatarkastusasemat ja niiden tarkastuskeskukset asetuksen (EU) 2017/625 64 artiklan 3 kohdassa säädettyjä vähimmäisvaatimuksia ja tässä asetuksessa säädettyjä yksityiskohtaisia sääntöjä, jäsenvaltioiden olisi ilmoitettava komissiolle mahdollisista muutoksista rajatarkastusaseman tai sen tarkastuskeskuksen infrastruktuurissa tai toiminnassa, jos tällaiset muutokset edellyttävät komissiolle asetuksen (EU) 2017/625 59 artiklan 2 kohdan mukaisesti toimitettujen tietojen päivittämistä. Sen vuoksi on aiheellista edellyttää tässä asetuksessa, että jäsenvaltiot ilmoittavat komissiolle asiasta.

                     (11)

                     Asetuksen (EU) 2017/625 53 artiklan 2 kohdassa ja 60 artiklan 1 kohdassa edellytetään, että jokainen jäsenvaltio asettaa internetiin saataville ajantasaisen luettelon alueellaan sijaitsevista rajatarkastusasemista ja valvontapisteistä ja antaa tiettyjä tietoja kustakin rajatarkastusasemasta ja valvontapisteestä. Sen vuoksi on aiheellista säätää tässä asetuksessa rajatarkastusasemien ja valvontapisteiden luettelon muodosta sekä lyhenteistä, joita käytetään ilmoittamaan eläinten ja tavaroiden luokat, joiden osalta rajatarkastusasemat ja valvontapisteet on nimetty, sekä erityisistä lisätiedoista, jotka koskevat nimeämisen soveltamisalaa.

                     (12)

                     Avoimuuden vuoksi kaikki tarkastuskeskukset, joita käytetään osana rajatarkastusasemaa, olisi merkittävä rajatarkastusasemien luetteloon yhdessä itse aseman kanssa, ja tarkastuskeskuksessa tarkastettavien eläinten ja tavaroiden luokat olisi ilmoitettava. Tarkastuskeskusten osalta tapahtuneet mahdolliset muutokset olisi tuotava asianmukaisesti esiin luettelossa.

                     (13)

                     Säännöt, jotka komissio antaa asetuksen (EU) 2017/625 60 artiklan 2 kohdan ja 64 artiklan 4 kohdan mukaisesti, liittyvät tiiviisti toisiinsa, sillä ne kaikki koskevat rajatarkastusasemiin ja valvontapisteisiin sovellettavia vaatimuksia, minkä vuoksi niitä olisi sovellettava samasta päivästä alkaen. Näiden sääntöjen moitteettoman ja kattavan soveltamisen helpottamiseksi on aiheellista antaa ne yhdessä säädöksessä.

                     (14)

                     Komission päätöksessä 2001/812/EY (2) säädetään neuvoston direktiivin 97/78/EY (3) mukaisesti hyväksyttyjä rajatarkastusasemia koskevista vähimmäisvaatimuksista ja tarkastuskeskuksia koskevista vähimmäisvaatimuksista ja annetaan säännöt niiden luetteloa varten. Komission päätöksessä 2009/821/EY (4) esitetään luettelo hyväksytyistä rajatarkastusasemista. Komission direktiivissä 98/22/EY (5) säädetään vähimmäisedellytyksistä kolmansista maista tulevien kasvien, kasvituotteiden tai muiden tuotteiden terveystarkastusten suorittamiseksi tarkastuskeskuksissa neuvoston direktiivin 2000/29/EY (6) mukaisesti. Johdonmukaisuuden varmistamiseksi ja vaatimusten päällekkäisyyden välttämiseksi päätös 2001/812/EY, päätös 2009/821/EY ja direktiivi 98/22/EY olisi kumottava.

                     (15)

                     Asetuksessa (EU) 2017/625 säädettyjä asiaa koskevia säännöksiä ja komissiolle myönnettyä toimivaltaa ryhdytään soveltamaan 14 päivänä joulukuuta 2019. Tämän vuoksi myös tässä asetuksessa vahvistettuja sääntöjä olisi sovellettava mainitusta päivästä.

                     (16)

                     Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

               ON HYVÄKSYNYT TÄMÄN ASETUKSEN:

            1 artikla
            Kohde

               1.   Tässä asetuksessa vahvistetaan asetuksen (EU) 2017/625 täytäntöönpanoa koskevat säännöt seuraavien seikkojen osalta:

                           a)

                           yhteiset yksityiskohtaiset säännöt rajatarkastusasemien ja muiden valvontapisteiden kuin rajatarkastusasemien infrastruktuuria, välineitä ja dokumentointia koskevista vähimmäisvaatimuksista;

                           b)

                           erityiset yksityiskohtaiset säännöt asetuksen (EU) 2017/625 47 artiklan 1 kohdan a ja b alakohdassa tarkoitettuja eläinten ja tavaroiden luokkia varten nimettyjä rajatarkastusasemia koskevista vähimmäisvaatimuksista;

                           c)

                           yksityiskohtaiset säännöt tarkastuskeskuksia koskevista vähimmäisvaatimuksista;

                           d)

                           rajatarkastusasemien ja muiden valvontapisteiden kuin rajatarkastusasemien luettelon muoto ja luetteloissa käytettävät luokat, lyhenteet ja muut tiedot.

            2 artikla
            Määritelmät
            Tässä asetuksessa tarkoitetaan:

                        1.

                        ’pakatuilla tavaroilla’ tavaroita, jotka ovat missä tahansa pakkauksessa, joka sulkee tavarat kokonaan sisäänsä niin, että estetään sisällön vuodot ja menettäminen;

                        2.

                        ’tarkastuskeskuksella’ rajatarkastusaseman yhteyteen perustettua erillistä tilaa, jossa on tarkoitus suorittaa eläimiin ja tavaroihin kohdistuvaa virallista valvontaa ja muita virallisia toimia rajatarkastusaseman nimeämisen soveltamisalan puitteissa;

                        3.

                        ’sorkka- ja kavioeläimillä’ neuvoston direktiivin 2004/68/EY (7) 2 artiklan d alakohdassa määriteltyjä sorkka- ja kavioeläimiä;

                        4.

                        ’rekisteröidyillä hevoseläimillä’ neuvoston direktiivin 2009/156/EY (8) 2 artiklan c alakohdassa määriteltyjä rekisteröityjä hevoseläimiä.

         I LUKU

               Rajatarkastusasemia koskevat yhteiset vähimmäisvaatimukset

            3 artikla
            Rajatarkastusasemien infrastruktuuri

               1.   Asetuksen (EU) 2017/625 47 artiklan 1 kohdassa tarkoitettuja eläinten ja tavaroiden luokkia varten nimetyillä rajatarkastusasemilla on oltava seuraavat tilat:

                           a)

                           alueet tai huoneet, joissa eläimet ja tavarat puretaan. Tällaisten alueiden on oltava katettuja, lukuun ottamatta 4 kohdassa tarkoitettuja tapauksia;

                           b)

                           tarkastushuoneet tai -alueet, joihin tulee kuuma ja kylmä juokseva vesi ja joissa on tilat käsien pesemistä ja kuivaamista varten;

                           c)

                           eläinten pitoon tarkoitetut alueet tai huoneet ja varastointialueet tai -huoneet, mukaan luettuna huoneet kylmävarastointiin, jos tämä on aiheellista sen tavaroiden luokan kannalta, jota varten rajatarkastusasema on nimetty; ja

                           d)

                           WC-tilat, joissa on mahdollisuus käsien pesuun ja kuivaamiseen.

               2.   Edellä 1 kohdassa tarkoitetuissa huoneissa on oltava seinät, lattiat ja katot, jotka on helppo puhdistaa ja desinfioida, asianmukainen viemäröinti ja riittävä luonnon- tai keinovalo.

               3.   Edellä 1 kohdassa tarkoitettujen alueiden on oltava helposti puhdistettavissa, ja niissä on oltava asianmukainen viemäröinti ja riittävä luonnon- tai keinovalo.

               4.   Edellä 1 kohdan a alakohdassa säädettyä vaatimusta, jonka mukaan purkualueiden on oltava katettuja, ei sovelleta seuraavissa tapauksissa:

                           a)

                           ihmisravinnoksi tarkoitettujen kalastustuotteiden lähetykset, joita ei kuljeteta konteissa;

                           b)

                           eläinten sivutuotteiden lähetykset, jotka koostuvat villasta, irtotavarana olevasta eläinproteiinista, irtolannasta tai -guanosta; ja

                           c)

                           asetuksen (EU) 2017/625 47 artiklan 1 kohdan c, d ja e alakohdassa tarkoitettujen tavaroiden määrältään suuret irtotavaralähetykset.

               5.   Edellä 1 kohdan a ja b alakohdassa tarkoitettuja tiloja ei edellytetä irtotavarana kuljetettavia eläinperäisiä ja muita kuin eläinperäisiä nesteitä koskevan virallisen valvonnan ja muiden virallisten toimien suorittamista varten.

               6.   Jäsenvaltiot voivat vapauttaa rajatarkastusasemat, jotka on nimetty asetuksen (EU) 2017/625 47 artiklan 1 kohdan a alakohdassa tarkoitettuja tavaroiden luokkia varten, vaatimuksista, joiden mukaan niissä on oltava:

                           a)

                           kuuma ja kylmä juokseva vesi ja tilat käsien pesemistä ja kuivaamista varten 1 kohdan b alakohdan mukaisesti; ja

                           b)

                           huoneet, joiden katot on helppo desinfioida 2 kohdan mukaisesti.

               7.   Edellä 1 kohdan a, b ja c alakohdassa tarkoitettuja tiloja ei saa jakaa muiden asetuksen (EU) 2017/625 47 artiklan 1 kohdassa tarkoitettujen tavaroiden luokkien kanssa, jos niitä käytetään eläinperäisiä tuotteita ja elintarvikesekoituksia varten.

               8.   Edellä 1 kohdan a, b ja c alakohdassa tarkoitettuja tiloja ei saa jakaa muiden kuin eläinperäisten elintarvikkeiden kanssa, jos niitä käytetään sukusoluja ja alkioita ja eläinten sivutuotteita varten.

               9.   Poiketen 7 ja 8 kohdan vaatimuksista rajatarkastusasemat voivat jakaa 1 kohdan a, b ja c alakohdassa tarkoitetut tilat seuraavissa tapauksissa:

                           a)

                           kyseessä on rajatarkastusasema, joka on nimetty vain pakattujen tavaroiden luokkia varten; tai

                           b)

                           kyseessä on rajatarkastusasema, joka on nimetty pakattujen ja pakkaamattomien tavaroiden luokkia varten, edellyttäen että seuraavat edellytykset täyttyvät:

                                       i)

                                       toimivaltaiset viranomaiset tekevät rajatarkastusasemasta riskinarvioinnin, joka osoittaa, miten ristikontaminaation välttäminen voidaan varmistaa, ja toteuttavat riskinarvioinnissa yksilöidyt toimenpiteet tällaisen ristikontaminaation ehkäisemiseksi; ja

                                       ii)

                                       toimivaltaiset viranomaiset varmistavat, että pakkaamattomien tavaroiden eri lähetykset sekä pakkaamattomien ja pakattujen tavaroiden lähetykset käsitellään ajallisesti toisistaan erillään. Ajallisesta erilläänpidosta johtuvan kauden aikana 1 kohdan a, b ja c alakohdassa tarkoitetut tilat on puhdistettava ja desinfioitava.

               10.   Edellä 9 kohtaa ei sovelleta 1 kohdan c alakohdassa tarkoitettuihin tiloihin, jos kyseisiä tiloja käytetään irtotavarana olevien eläinten sivutuotteiden varastointiin.

               11.   Rajatarkastusaseman toimivaltaiset viranomaiset voivat sallia valvontansa alaisena kaupallisten varastointitilojen käytön asetuksen (EU) 2017/625 47 artiklan 1 kohdassa tarkoitettuja tavaroita varten, edellyttäen että kyseiset tilat ovat rajatarkastusaseman välittömässä läheisyydessä ja kuuluvat saman tulliviranomaisen toimivaltaan.
               Tällaisia kaupallisia varastointitiloja voidaan käyttää muiden kuin eläinperäisten tuotteiden tunnistustarkastusten ja fyysisten tarkastusten tekemiseen, edellyttäen että nämä tilat täyttävät tässä asetuksessa säädetyt vähimmäisvaatimukset.

               12.   Kaupallisissa varastointitiloissa 11 kohdan mukaisesti varastoidut tavarat on varastoitava hygieenisesti ja merkittävä asianmukaisesti viivakoodeilla tai muilla sähköisillä keinoilla taikka pakkausmerkinnöillä. Jos tavaroista voi aiheutua riski ihmisten, eläinten ja kasvien terveydelle tai muuntogeenisten organismien ja kasvinsuojeluaineiden osalta myös ympäristölle, ne on lisäksi säilytettävä erillisessä lukittavassa huoneessa tai alueilla, jotka on eristetty kaikista muista kaupallisessa varastointitilassa varastoiduista tavaroista.

               13.   Jos rajatarkastusasema sijaitsee satamassa tai maantien tai rautatien varrella, varastointi kuljetusvälineessä, jolla tavarat tuotiin rajatarkastusasemalle, voidaan sallia toimivaltaisten viranomaisten valvonnassa.

               14.   Jäsenvaltioiden on ilmoitettava komissiolle mahdollisista muutoksista rajatarkastusaseman tai sen tarkastuskeskuksen infrastruktuurissa tai toiminnassa, jos tällaiset muutokset edellyttävät komissiolle asetuksen (EU) 2017/625 59 artiklan 2 kohdan mukaisesti toimitettujen tietojen päivittämistä.

            4 artikla
            Rajatarkastusasemien välineet ja dokumentointi

               1.   Rajatarkastusasemilla on oltava saatavilla:

                           a)

                           välineet lähetysten punnitusta varten, jos niiden käyttö on merkityksellistä niiden eläinten ja tavaroiden luokkien kannalta, joita varten rajatarkastusasema on nimetty;

                           b)

                           välineet lähetysten purkamista, avaamista ja tutkimista varten;

                           c)

                           puhdistus- ja desinfiointivälineet ja ohjeet niiden käyttöä varten tai dokumentoitu puhdistus- ja desinfiointijärjestelmä, jos puhdistuksen ja desinfioinnin tekevät rajatarkastusaseman ulkopuoliset toimijat; ja

                           d)

                           asianmukaiset välineet valvotussa lämpötilassa säilytettävien näytteiden väliaikaista varastointia varten odotettaessa niiden lähettämistä laboratorioon ja asianmukaiset säiliöt niiden siirtämistä varten.

               2.   Tutkimushuoneet tai -alueet, tarvittaessa niiden eläinten ja tavaroiden luokkien mukaan, joiden osalta rajatarkastusasema on nimetty, on varustettava seuraavilla:

                           a)

                           sileäpintainen ja pestävä pöytä, joka on helppo puhdistaa ja desinfioida;

                           b)

                           lämpömittari tavaroiden pinta- ja sisälämpötilan mittaamiseksi;

                           c)

                           välineet sulattamista varten;

                           d)

                           välineet näytteenottoa varten; ja

                           e)

                           sinetöintinauhaa ja numeroituja sinettejä tai selkeästi merkittyjä etikettejä näytteiden jäljitettävyyden varmistamiseksi.

               3.   Jos se on tarpeen virallisen valvonnan osana otettujen näytteiden luotettavuuden varmistamiseksi, saatavilla on oltava yksityiskohtaiset ohjeet, jotka koskevat näytteenottoa analysointia varten ja tällaisten näytteiden kuljetusta nimettyyn viralliseen laboratorioon.

         II LUKU

               Rajatarkastusasemia koskevat erityiset vähimmäisvaatimukset

            5 artikla
            Eläinten luokkia varten nimetyt rajatarkastusasemat

               1.   Edellä 3 ja 4 artiklassa säädettyjen vaatimusten täyttämisen lisäksi asetuksen (EU) 2017/625 47 artiklan 1 kohdan a alakohdassa tarkoitettuja eläinten luokkia varten nimetyillä rajatarkastusasemilla on oltava seuraavat:

                           a)

                           pukuhuoneet, joissa on suihkutilat;

                           b)

                           3 artiklan 1 kohdan a alakohdan mukaiset eläinten purkamista varten tarkoitetut alueet tai huoneet, joissa on riittävästi tilaa ja asianmukainen valaistus ja ilmanvaihto;

                           c)

                           välineet ruokkimista ja juottamista varten;

                           d)

                           varastointitilat rehuja, pehkua ja kuiviketta sekä lantaa varten tai järjestelyt ulkopuolisen palveluntarjoajan kanssa, joka tarjoaa samat tilat;

                           e)

                           eläinten pitoon tarkoitetut alueet tai huoneet, joissa voidaan pitää erillään seuraavia eläinten luokkia, joita varten rajatarkastusasema on nimetty:

                                       i)

                                       muut sorkka- ja kavioeläimet kuin rekisteröidyt hevoseläimet;

                                       ii)

                                       rekisteröidyt hevoseläimet; ja

                                       iii)

                                       muut eläimet kuin sorkka- ja kavioeläimet (mutta mukaan lukien eläintarhan sorkka- ja kavioeläimet);

                           f)

                           tutkimushuoneet tai -tilat, jotka on varustettu liikkumista rajoittavilla välineillä ja kliinisen tutkimuksen tekemistä varten tarvittavilla välineillä; ja

                           g)

                           kuljetuksille varattu ajokaista tai muu järjestely eläinkuljetusten tarpeettoman seisottamisen välttämiseksi ennen purkamisalueelle pääsyä.

               2.   Edellä 1 kohdan b, c, e, f ja g alakohdassa tarkoitetut tilat on suunniteltava ja rakennettava ja niitä on pidettävä yllä ja hoidettava niin, että vältetään eläinten vahingot ja tarpeeton kärsimys ja varmistetaan niiden turvallisuus.

               3.   Edellä 1 kohdan a, b, c, e ja f alakohdassa tarkoitettujen tilojen on muodostettava yksi yhtenäinen ja täydellinen työyksikkö.

               4.   Edellä 1 kohdassa tarkoitettuja tiloja ei saa käyttää unionin sisäiseen kauppaan tarkoitettuja eläinten lähetyksiä koskevan virallisen valvonnan ja muiden virallisten toimien suorittamista varten.
               Edellä 1 kohdassa tarkoitettuja tiloja voidaan käyttää virallisen valvonnan ja muiden virallisten toimien suorittamiseen sellaisten eläinten lähetyksille, jotka on tarkoitettu vietäviksi unionista tai jotka on siirretty joltakin asetuksen (EU) 2017/625 liitteessä I luetellulta alueelta jollekin toiselle asetuksen (EU) 2017/625 liitteessä I luetellulle alueelle jonkin kolmannen maan alueen kautta, kunhan seuraavat edellytykset täyttyvät:

                           a)

                           toimivaltaiset viranomaiset tekevät rajatarkastusasemasta riskinarvioinnin, joka osoittaa, miten ristikontaminaation välttäminen voidaan varmistaa, ja toteuttavat riskinarvioinnissa yksilöidyt toimenpiteet tällaisen ristikontaminaation ehkäisemiseksi; ja

                           b)

                           toimivaltaiset viranomaiset varmistavat, että sellaisten eläinten lähetykset, jotka on tarkoitettu vietäviksi unionista tai jotka on siirretty joltakin asetuksen (EU) 2017/625 liitteessä I luetellulta alueelta jollekin toiselle asetuksen (EU) 2017/625 liitteessä I luetellulle alueelle jonkin kolmannen maan alueen kautta, sekä kaikkien muiden unioniin tulevien eläinten lähetykset käsitellään ajallisesti toisistaan erillään. Ajallisesta erilläänpidosta johtuvan kauden aikana eläinten lähetysten käsittelyyn käytetyt tilat on puhdistettava ja desinfioitava.

               5.   Edellä 1 kohdan b, c, e ja f alakohdassa tarkoitettuja tiloja ei saa jakaa asetuksen (EU) 2017/625 47 artiklan 1 kohdassa tarkoitettujen tavaroiden luokkien kanssa.

            6 artikla
            Eläinperäisten tuotteiden, eläinten sivutuotteiden, sukusolujen ja alkioiden, elintarvikesekoitusten ja heinän ja olkien luokkia varten nimetyt rajatarkastusasemat

               1.   Edellä 3 ja 4 artiklassa säädettyjen vaatimusten täyttämisen lisäksi asetuksen (EU) 2017/625 47 artiklan 1 kohdan b alakohdassa tarkoitettuja tavaroiden luokkia varten nimetyillä rajatarkastusasemilla on oltava seuraavat:

                           a)

                           3 artiklan 1 kohdan b alakohdassa tarkoitetut tarkastushuoneet, jotka on varustettu siten, että niissä voidaan tarvittaessa pitää yllä lämpötilasäädelty ympäristö;

                           b)

                           jos ne on nimetty jäähdytettyjä, jäädytettyjä ja huoneenlämpöisiä tavaraluokkia varten, tilat, joissa voidaan samanaikaisesti varastoida nämä tavarat kunkin luokan asianmukaisen lämpötilan mukaan odotettaessa laboratorioanalyysien, -testien tai -diagnoosien tuloksia tai toimivaltaisen viranomaisen valvonnan tuloksia; ja

                           c)

                           pukuhuoneet.

               2.   Edellä 1 kohdassa tarkoitettujen tilojen on muodostettava yksi yhtenäinen ja täydellinen työyksikkö.

               3.   Edellä 1 kohdassa tarkoitettuja tiloja ei saa käyttää unionin sisäiseen kauppaan tarkoitettuja tavaroiden lähetyksiä koskevan virallisen valvonnan ja muiden virallisten toimien suorittamiseen.
               Edellä 1 kohdassa tarkoitettuja tiloja voidaan käyttää virallisen valvonnan ja muiden virallisten toimien suorittamiseen sellaisten tavaroiden lähetyksille, jotka on tarkoitettu vietäviksi unionista tai jotka on siirretty joltakin asetuksen (EU) 2017/625 liitteessä I luetellulta alueelta jollekin toiselle asetuksen (EU) 2017/625 liitteessä I luetellulle alueelle jonkin kolmannen maan alueen kautta, kunhan seuraavat edellytykset täyttyvät:

                           a)

                           toimivaltaiset viranomaiset tekevät rajatarkastusasemasta riskinarvioinnin, joka osoittaa, miten ristikontaminaation välttäminen voidaan varmistaa, ja toteuttavat riskinarvioinnissa yksilöidyt toimenpiteet tällaisen ristikontaminaation ehkäisemiseksi; ja

                           b)

                           toimivaltaiset viranomaiset varmistavat, että sellaisten tavaroiden lähetykset, jotka on tarkoitettu vietäviksi unionista tai jotka on siirretty joltakin asetuksen (EU) 2017/625 liitteessä I luetellulta alueelta jollekin toiselle asetuksen (EU) 2017/625 liitteessä I luetellulle alueelle jonkin kolmannen maan alueen kautta, sekä kaikkien muiden unioniin tulevien tavaroiden lähetykset käsitellään ajallisesti toisistaan erillään. Ajallisesta erilläänpidosta johtuvan kauden aikana tavaroiden lähetysten käsittelyyn käytetyt tilat on puhdistettava ja desinfioitava.

               4.   Edellä 1, 2 ja 3 kohdassa tarkoitettuja vaatimuksia ei sovelleta irtotavarana kuljetettavia eläinperäisiä ja muita kuin eläinperäisiä nesteitä koskevan virallisen valvonnan ja muiden virallisten toimien suorittamiseen.

               5.   Elävät sammakot, elävät kalat ja elävät selkärangattomat, jotka on tarkoitettu ihmisravinnoksi, ja siitosmunat ja kalansyötit voidaan tarkastaa rajatarkastusasemilla, jotka on nimetty asetuksen (EU) 2017/625 47 artiklan 1 kohdan b alakohdassa tarkoitettuja tavaroiden luokkia varten.

         III LUKU

               Rajatarkastusasemien ja valvontapisteiden luettelo

            7 artikla
            Rajatarkastusasemien ja valvontapisteiden luettelon muoto ja siinä käytettävät luokat, lyhenteet ja muut tiedot

               1.   Jäsenvaltioiden on käytettävä liitteessä I esitettyä muotoa asetuksen (EU) 2017/625 60 artiklan 1 kohdassa tarkoitettujen tietojen toimittamiseen.

               2.   Laatiessaan asetuksen (EU) 2017/625 60 artiklan 1 kohdassa tarkoitettua rajatarkastusasemien luetteloa ja asetuksen (EU) 2017/625 53 artiklan 2 kohdan mukaista valvontapisteiden luetteloa jäsenvaltioiden on käytettävä liitteessä II esitettyjä lyhenteitä ja eritelmiä.

               3.   Rajatarkastusasemien ja valvontapisteiden luetteloon on liitettävä selittävät huomautukset, jotka sisältävät liitteessä II esitetyt lyhenteet ja eritelmät.

         IV LUKU

               Tarkastuskeskukset

            8 artikla
            Tarkastuskeskuksia koskevat vaatimukset

               1.   Rajatarkastusasema voi koostua yhdestä tai useammasta tarkastuskeskuksesta, jossa suoritetaan tarpeen mukaan virallista valvontaa ja muita virallisia toimia niiden eläinten ja tavaroiden luokkien osalta, joita varten rajatarkastusasema on nimetty.

               2.   Tarkastuskeskusten on oltava asetuksen (EU) 2017/625 64 artiklan 3 kohdassa vahvistettujen rajatarkastusasemia koskevien vähimmäisvaatimusten ja tämän asetuksen vähimmäisvaatimuksia koskevien yksityiskohtaisten sääntöjen mukaiset.
               Asetuksen (EU) 2017/625 64 artiklan 3 kohdan f alakohdan vaatimuksia ei sovelleta tarkastuskeskuksiin, joilla on käytössään teknologia ja laitteet kyseisen asetuksen 131 artiklassa mainitun virallisen valvonnan tiedonhallintajärjestelmän (IMSOC) käyttämistä varten ja jotka pääsevät käyttämään muita tietoteknisiä tiedonhallintajärjestelmiä saman rajatarkastusaseman muissa tiloissa.

               3.   Tarkastuskeskusten

                           a)

                           on kuuluttava samojen tulliviranomaisten toimivaltaan kuin rajatarkastusasema; ja

                           b)

                           oltava rajatarkastusaseman toimivaltaisten viranomaisten valvonnassa.

               4.   Kun jäsenvaltiot ilmoittavat komissiolle rajatarkastusaseman nimeämisestä asetuksen (EU) 2017/625 59 artiklan mukaisesti, niiden on toimitettava komissiolle myös kaikki asiaankuuluvat tiedot rajatarkastusaseman sisälle perustetuista mahdollisista tarkastuskeskuksista.

               5.   Jäsenvaltioiden on ilmoitettava luettelossa kukin tarkastuskeskus yhdessä asetuksen (EU) 2017/625 59 artiklan mukaisesti nimetyn rajatarkastusaseman kanssa liitteessä I vahvistetun muodon mukaisesti. Näissä tiedoissa on täsmennettävä myös eläinten ja tavaroiden luokat, jotka tarkastuskeskuksissa tarkastetaan 7 artiklan mukaisesti.

               6.   Jäsenvaltioiden on poistettava tarkastuskeskukset 5 kohdassa tarkoitetusta luettelosta heti, kun ne eivät enää täytä 2 ja 3 kohdan vaatimuksia, ja ilmoitettava komissiolle niiden poistamisesta ja sen syistä.

            9 artikla
            Kumoamiset
            Kumotaan komission päätökset 2001/812/EY ja 2009/821/EY ja komission direktiivi 98/22/EY 14 päivästä joulukuuta 2019 alkaen.

            10 artikla
            Voimaantulo ja soveltamispäivä
            Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
            Sitä sovelletaan 14 päivästä joulukuuta 2019.
            Sellaisiin rajatarkastusasemiin, jotka on nimetty asetuksen (EU) 2017/625 47 artiklan 1 kohdan c alakohdassa tarkoitettuja tavaroita varten kyseisen asetuksen 59 artiklan 1 kohdan mukaisesti ja joilla ei ole purkamista varten katettuja alueita tai huoneita tämän asetuksen voimaantulopäivänä, 3 artiklan 1 kohdan a alakohdan toista virkettä ja 3 artiklan 3 kohtaa sovelletaan kuitenkin 14 päivästä joulukuuta 2021.

            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 12 päivänä kesäkuuta 2019.

                  Komission puolesta

                  Puheenjohtaja

               Jean-Claude JUNCKER

            (1)  EUVL L 93, 7.4.2017, s. 3.

            (2)  Komission päätös 2001/812/EY, tehty 21 päivänä marraskuuta 2001, kolmansista maista yhteisöön tuotavien tuotteiden eläinlääkärintarkastuksista vastaavien rajatarkastusasemien hyväksyntää koskevista edellytyksistä (EYVL L 306, 23.11.2001, s. 28).

            (3)  Neuvoston direktiivi 97/78/EY, annettu 18 päivänä joulukuuta 1997, kolmansista maista yhteisöön tuotavien tuotteiden eläinlääkinnällisten tarkastusten järjestämistä koskevista periaatteista (EYVL L 24, 30.1.1998, s. 9).

            (4)  Komission päätös 2009/821/EY, tehty 28 päivänä syyskuuta 2009, hyväksyttyjen rajatarkastusasemien luettelon laatimisesta, komission eläinlääkintäalan asiantuntijoiden tekemiä tarkastuksia koskevien tiettyjen sääntöjen vahvistamisesta sekä Traces-järjestelmän eläinlääkintäyksikköjen määrittämisestä (EUVL L 296, 12.11.2009, s. 1).

            (5)  Komission direktiivi 98/22/EY, annettu 15 päivänä huhtikuuta 1998, kolmansista maista tulevien kasvien, kasvituotteiden tai muiden tuotteiden terveystarkastusten suorittamista yhteisössä muissa tarkastuspaikoissa kuin määränpäässä koskevista vähimmäisedellytyksistä (EYVL L 126, 28.4.1998, s. 26).

            (6)  Neuvoston direktiivi 2000/29/EY, annettu 8 päivänä toukokuuta 2000, kasveille ja kasvituotteille haitallisten organismien yhteisöön kulkeutumisen ja siellä leviämisen estämiseen liittyvistä suojatoimenpiteistä (EYVL L 169, 10.7.2000, s. 1).

            (7)  Neuvoston direktiivi 2004/68/EY, annettu 26 päivänä huhtikuuta 2004, eläinten terveyttä koskevista säännöistä tiettyjen elävien sorkka- ja kavioeläinten yhteisöön tuonnin ja yhteisön kautta kuljetuksen osalta, direktiivien 90/426/ETY ja 92/65/ETY muuttamisesta ja direktiivin 72/462/ETY kumoamisesta (EUVL L 139, 30.4.2004, s. 321).

            (8)  Neuvoston direktiivi 2009/156/EY, annettu 30 päivänä marraskuuta 2009, eläinten terveyttä koskevista vaatimuksista elävien hevoseläinten liikkuvuuden ja kolmansista maista tapahtuvan tuonnin osalta (EUVL L 192, 23.7.2010, s. 1).

            LIITE I

               Rajatarkastusasemien luetteloiden muoto

                           1.

                           2.

                           3.

                           4.

                           5.

                           6.

                           7.

                           Rajatarkastusasema

                           Yhteystiedot

                           Traces-koodi

                           Kuljetustyyppi

                           Tarkastuskeskukset

                           Eläinten ja tavaroiden luokat ja eritelmät

                           Lisäeritelmät nimeämisen soveltamisalaan liittyen

               Valvontapisteiden luetteloiden muoto

                           1.

                           2.

                           3.

                           6.

                           7.

                           Valvontapiste

                           Yhteystiedot

                           Traces-koodi

                           Eläinten ja tavaroiden luokat ja eritelmät

                           Lisäeritelmät nimeämisen soveltamisalaan liittyen

            LIITE II

               Kenttä nro 1: Rajatarkastusasema (BCP) / Valvontapiste (CP)

            BCP:n / CP:n nimi

               Kenttä nro 2: BCP:n ja CP:n yhteystiedot

            Täydellinen osoite
            Sähköpostiosoite
            Puhelinnumero
            Aukioloajat (pakollinen vain BCP:lle)
            Verkkosivusto (pakollinen vain BCP:lle)

               Kenttä nro 3:

            Nimetty Traces-koodi

               Kenttä nro 4: BCP:n kuljetustyyppi

                        A

                        =

                        Lentoasema

                        F

                        =

                        Rautatie

                        P

                        =

                        Satama

                        R

                        =

                        Maantie

               Kenttä nro 5: Tarkastuskeskukset

            (Huom. BCP:n yhteydessä voi olla useita tarkastuskeskuksia)
            Tarkastuskeskuksen nimi
            Osoite ja yhteystiedot

               Kenttä nro 6: BCP ja CP

            Eläinten ja tavaroiden luokat ja eritelmät

               Kenttä nro 7: BCP ja CP

            Lisäeritelmät nimeämisen soveltamisalaan liittyen: lisäeritelmä voidaan kuvata vapaasti (1)

               Lyhenteet ja eritelmät, joita sovelletaan niiden eläinten ja tavaroiden luokkiin, joita varten BCP/CP on nimetty, mukaan luettuna tapauksen mukaan tarkastuskeskukset

               a)   Asetuksen (EU) 2017/625 47 artiklan 1 kohdan a alakohdassa tarkoitetut eläimet

                           Lyhenteet

                        LA

                        Elävät eläimet

                        -U

                        Muut sorkka- ja kavioeläimet kuin rekisteröidyt hevoseläimet

                        -E

                        Rekisteröidyt hevoseläimet

                        -O

                        Muut eläimet kuin sorkka- ja kavioeläimet (lyhenteeseen sisältyvät eläintarhan sorkka- ja kavioeläimet)

                           Eritelmät

                        (*)

                        Asetuksen (EU) 2017/625 63 artiklassa tarkoitettu BCP:n ja CP:n nimeämisen keskeyttäminen

                        (1)

                        Ks. lisäeritelmät kentässä 7.

               b)   Asetuksen (EU) 2017/625 47 artiklan 1 kohdan b alakohdassa tarkoitetut tai asetuksen (EU) 2017/625 47 artiklan 1 kohdan d, e tai f alakohdassa tarkoitettujen edellytysten tai toimenpiteiden soveltamisalaan kuuluvat eläinperäiset tuotteet, elintarvikesekoitukset, sukusolut ja alkiot, eläinten sivutuotteet ja heinä ja oljet

                           Lyhenteet

                        POA

                        Eläinperäiset tuotteet, elintarvikesekoitukset, sukusolut ja alkiot, eläinten sivutuotteet, heinä ja oljet

                        -HC

                        Ihmisravinnoksi tarkoitetut tuotteet

                        -NHC

                        Ihmisravinnoksi soveltumattomat tuotteet

                        -NT

                        Ei lämpötilavaatimuksia

                        -T

                        Jäädytetyt/jäähdytetyt tuotteet

                        -T(FR)

                        Jäädytetyt tuotteet

                        -T(CH)

                        Jäähdytetyt tuotteet

                           Eritelmät

                        (*)

                        Asetuksen (EU) 2017/625 63 artiklassa tarkoitettu BCP:n ja CP:n nimeämisen keskeyttäminen

                        (1)

                        Ks. lisäeritelmät kentässä 7

                        (2)

                        Ainoastaan pakatut tuotteet

                        (3)

                        Ainoastaan kalastustuotteet

                        (4)

                        Ainoastaan irtotavarana olevat nesteet

               c)   Asetuksen (EU) 2017/625 47 artiklan 1 kohdan c alakohdassa tarkoitetut kasvit, kasvituotteet ja muut tavarat

                           Lyhenteet

                        P

                        Kasvit

                        PP

                        Kasvituotteet

                        PP(WP)

                        Puu ja puuperäiset tuotteet

                        OO

                        Muut tavarat

                           Eritelmät

                        (*)

                        Asetuksen (EU) 2017/625 63 artiklassa tarkoitettu BCP:n ja CP:n nimeämisen keskeyttäminen

                        (1)

                        Ks. lisäeritelmät kentässä 7

               d)   Asetuksen (EU) 2017/625 47 artiklan 1 kohdan d, e tai f alakohdassa tarkoitetut muut kuin eläinperäiset tavarat

                           Lyhenteet

                        PNAO

                        Muut kuin eläinperäiset tuotteet

                        -HC(food)

                        Asetuksen (EU) 2017/625 47 artiklan 1 kohdan d, e tai f alakohdassa tarkoitettujen edellytysten tai toimenpiteiden soveltamisalaan kuuluvat muut kuin eläinperäiset elintarvikkeet

                        -NHC(feed)

                        Asetuksen (EU) 2017/625 47 artiklan 1 kohdan d, e tai f alakohdassa tarkoitettujen edellytysten tai toimenpiteiden soveltamisalaan kuuluvat muut kuin eläinperäiset rehut

                        -NHC(other)

                        Muut kuin eläinperäiset tuotteet, jotka eivät ole elintarvikkeita eivätkä rehuja

                        -NT

                        Ei lämpötilavaatimuksia

                        -T

                        Jäädytetyt/jäähdytetyt tuotteet

                        -T(FR)

                        Jäädytetyt tuotteet

                        -T(CH)

                        Jäähdytetyt tuotteet

                           Eritelmät

                        (*)

                        Asetuksen (EU) 2017/625 63 artiklassa tarkoitettu BCP:n ja CP:n nimeämisen keskeyttäminen

                        (1)

                        Ks. lisäeritelmät kentässä 7.

                        (2)

                        Ainoastaan pakatut tuotteet

                        (4)

                        Ainoastaan irtotavarana olevat nesteet


title: Komission täytäntöönpanoasetus (EU) 2019/1016, annettu 20 päivänä kesäkuuta 2019, rasvattoman maitojauheen vähimmäismyyntihinnan vahvistamisesta täytäntöönpanoasetuksella (EU) 2016/2080 aloitetun tarjouskilpailumenettelyn mukaisessa kolmannessakymmenennessäseitsemännessä osatarjouskilpailussa

text:
                  21.6.2019

                  FI

                  Euroopan unionin virallinen lehti

                  L 165/65

         KOMISSION TÄYTÄNTÖÖNPANOASETUS (EU) 2019/1016,
         annettu 20 päivänä kesäkuuta 2019,
         rasvattoman maitojauheen vähimmäismyyntihinnan vahvistamisesta täytäntöönpanoasetuksella (EU) 2016/2080 aloitetun tarjouskilpailumenettelyn mukaisessa kolmannessakymmenennessäseitsemännessä osatarjouskilpailussa
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon maataloustuotteiden yhteisestä markkinajärjestelystä ja neuvoston asetusten (ETY) N:o 922/72, (ETY) N:o 234/79, (EY) N:o 1037/2001 ja (EY) N:o 1234/2007 kumoamisesta 17 päivänä joulukuuta 2013 annetun Euroopan parlamentin ja neuvoston asetuksen (EU) N:o 1308/2013 (1),
         ottaa huomioon Euroopan parlamentin ja neuvoston asetuksen (EU) N:o 1308/2013 soveltamissäännöistä julkisen intervention ja yksityisen varastoinnin tuen osalta 18 päivänä toukokuuta 2016 annetun komission täytäntöönpanoasetuksen (EU) 2016/1240 (2) ja erityisesti sen 32 artiklan,
         sekä katsoo seuraavaa:

                     (1)

                     Komission täytäntöönpanoasetuksella (EU) 2016/2080 (3) aloitettiin rasvattoman maitojauheen myynti tarjouskilpailumenettelyllä.

                     (2)

                     Kolmannessakymmenennessäseitsemännessä osatarjouskilpailussa saadut tarjoukset huomioon ottaen olisi vahvistettava vähimmäismyyntihinta.

                     (3)

                     Tässä asetuksessa säädetyt toimenpiteet ovat maatalouden yhteisen markkinajärjestelyn komitean lausunnon mukaiset,

               ON HYVÄKSYNYT TÄMÄN ASETUKSEN:

            1 artikla
            Täytäntöönpanoasetuksella (EU) 2016/2080 aloitetun tarjouskilpailumenettelyn mukaisessa rasvattoman maitojauheen myyntiä koskevassa kolmannessakymmenennessäseitsemännessä osatarjouskilpailussa, jonka tarjousten jättöaika päättyi 18 päivänä kesäkuuta 2019, vähimmäismyyntihinta on 175,90 euroa 100 kilogrammalta.

            2 artikla
            Tämä asetus tulee voimaan päivänä, jona se julkaistaan Euroopan unionin virallisessa lehdessä.

            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 20 päivänä kesäkuuta 2019.

                  Komission puolesta,

                  puheenjohtajan nimissä

               Jerzy PLEWA

                  Pääjohtaja

                  Maatalouden ja maaseudun kehittämisen pääosasto

            (1)  EUVL L 347, 20.12.2013, s. 671.

            (2)  EUVL L 206, 30.7.2016, s. 71.

            (3)  Komission täytäntöönpanoasetus (EU) 2016/2080, annettu 25 päivänä marraskuuta 2016, rasvattoman maitojauheen myynnin aloittamisesta tarjouskilpailumenettelyllä (EUVL L 321, 29.11.2016, s. 45).


title: Neuvoston täytäntöönpanoasetus (EU) 2019/1169, annettu 8 päivänä heinäkuuta 2019, Venezuelan tilanteen johdosta määrättävistä rajoittavista toimenpiteistä annetun asetuksen (EU) 2017/2063 täytäntöönpanosta

text:
                  9.7.2019

                  FI

                  Euroopan unionin virallinen lehti

                  L 183/1

         NEUVOSTON TÄYTÄNTÖÖNPANOASETUS (EU) 2019/1169,
         annettu 8 päivänä heinäkuuta 2019,
         Venezuelan tilanteen johdosta määrättävistä rajoittavista toimenpiteistä annetun asetuksen (EU) 2017/2063 täytäntöönpanosta
         EUROOPAN UNIONIN NEUVOSTO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon Venezuelan tilanteen johdosta määrättävistä rajoittavista toimenpiteistä 13 päivänä marraskuuta 2017 annetun neuvoston asetuksen (EU) 2017/2063 (1) ja erityisesti sen 17 artiklan 1 kohdan,
         ottaa huomioon unionin ulkoasioiden ja turvallisuuspolitiikan korkean edustajan ehdotuksen,
         sekä katsoo seuraavaa:

                     (1)

                     Neuvosto hyväksyi 13 päivänä marraskuuta 2017 asetuksen (EU) 2017/2063.

                     (2)

                     Perusteet kolmen, asetuksen (EU) 2017/2063 liitteessä IV luetellun henkilön osalta olisi saatettava ajan tasalle ja kaikkien kyseisessä liitteessä lueteltujen henkilöiden osalta tunnistustietoihin olisi sisällytettävä sukupuoli.

                     (3)

                     Asetuksen (EU) 2017/2063 liite IV olisi sen vuoksi muutettava tämän mukaisesti,

               ON HYVÄKSYNYT TÄMÄN ASETUKSEN:

            1 artikla
            Muutetaan asetuksen (EU) 2017/2063 liite IV tämän asetuksen liitteen mukaisesti.

            2 artikla
            Tämä asetus tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.

            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 8 päivänä heinäkuuta 2019.

                  Neuvoston puolesta

                  Puheenjohtaja

               A. -K. PEKONEN

            (1)  EUVL L 295, 14.11.2017, s. 21.

            LIITE
            Korvataan asetuksen (EU) 2017/2063 liitteessä IV olevat merkinnät 1–18 seuraavilla merkinnöillä:

                           Nimi

                           Tunnistustiedot

                           Perusteet

                           Luetteloon merkitsemisen päivämäärä

                           ”1.

                           Néstor Luis Reverol Torres

                           Syntymäaika: 28.10.1964
                           Sukupuoli: mies

                           Sisä-, oikeus- ja rauhaa koskevista asioista vastaava ministeri; bolivariaanisen kansalliskaartin entinen komentaja. Vastuussa vakavista ihmisoikeusloukkauksista ja demokraattisen opposition tukahduttamisesta Venezuelassa, mukaan lukien poliittisten mielenosoitusten kieltäminen ja tukahduttaminen.

                           22.1.2018

                           2.

                           Gustavo Enrique González López

                           Syntymäaika: 2.11.1960
                           Sukupuoli: mies

                           Nimitetty 30. huhtikuuta 2019 uudelleen bolivariaanisen kansallisen tiedustelupalvelun (SEBIN) päälliköksi. Entinen turvallisuus- ja tiedusteluasioiden neuvonantaja presidentin kansliassa 8. tammikuuta ja 30. huhtikuuta 2019 välisenä aikana ja SEBINin päällikkö lokakuuhun 2018 saakka. SEBINin päällikkönä vastuussa vakavista ihmisoikeusloukkauksista (mukaan lukien mielivaltaiset pidätykset, epäinhimillinen ja halventava kohtelu sekä kidutus) ja kansalaisyhteiskunnan ja demokraattisen opposition tukahduttamisesta Venezuelassa.

                           22.1.2018

                           3.

                           Tibisay Lucena Ramírez

                           Syntymäaika: 26.4.1959
                           Sukupuoli: nainen

                           Kansallisen vaalineuvoston (Consejo Nacional Electoral – CNE) puheenjohtaja. Hänen tekonsa ja politiikkansa ovat heikentäneet demokratiaa ja oikeusvaltiota Venezuelassa, mukaan lukien perustuslakia säätävän kokouksen perustamisen edistäminen, koska hän ei ole taannut, että CNE säilyy puolueettomana ja riippumattomana instituutiona Venezuelan perustuslain mukaisesti.

                           22.1.2018

                           4.

                           Antonio José Benavides Torres

                           Syntymäaika: 13.6.1961
                           Sukupuoli: mies

                           Pääkaupungin piirihallinnon (Distrito Capital) päällikkö tammikuuhun 2018 saakka. Bolivariaanisen kansalliskaartin komentaja 21. kesäkuuta 2017 saakka. Osallistunut kansalaisyhteiskunnan ja demokraattisen opposition tukahduttamiseen Venezuelassa ja vastuussa vakavista ihmisoikeusloukkauksista, joihin bolivariaaninen kansalliskaarti on syyllistynyt hänen komennossaan. Hänen tekonsa ja politiikkansa bolivariaanisen kansalliskaartin komentajana, mukaan lukien bolivariaanisen kansalliskaartin siirtyminen johtoasemaan siviilien mielenosoitusten valvonnassa ja julkinen kannatus sotilastuomioistuinten tuomiovallan ulottamiselle siviileihin, ovat heikentäneet oikeusvaltiota Venezuelassa.

                           22.1.2018

                           5.

                           Maikel José Moreno Pérez

                           Syntymäaika: 12.12.1965
                           Sukupuoli: mies

                           Venezuelan korkeimman oikeuden (Tribunal Supremo de Justicia) presidentti ja entinen varapresidentti. Toimiessaan näissä rooleissa hän on tukenut ja edistänyt hallituksen tekoja ja politiikkoja, jotka ovat heikentäneet demokratiaa ja oikeusvaltiota Venezuelassa, ja on vastuussa teoista ja lausumista, jotka ovat horjuttaneet kansalliskokouksen arvovaltaa.

                           22.1.2018

                           6.

                           Tarek William Saab Halabi

                           Syntymäaika: 10.9.1963
                           Sukupuoli: mies

                           Perustuslakia säätävän kokouksen nimittämä Venezuelan yleinen syyttäjä. Tässä ja aikaisemmissa rooleissaan oikeusasiamiehenä ja tasavallan moraalineuvoston puheenjohtajana hän on heikentänyt demokratiaa ja oikeusvaltiota Venezuelassa tukemalla julkisesti hallituksen vastustajien vastaisia tekoja sekä kaventamalla kansalliskokouksen toimivaltaa.

                           22.1.2018

                           7.

                           Diosdado Cabello Rondón

                           Syntymäaika: 15.4.1963
                           Sukupuoli: mies

                           Perustuslakia säätävän kokouksen puheenjohtaja ja Venezuelan yhtenäisen sosialistipuolueen (PSUV) ensimmäinen varapuheenjohtaja. Osallistunut demokratian ja oikeusvaltion heikentämiseen Venezuelassa, mukaan lukien käyttämällä mediaa julkiseen hyökkäykseen ja uhkailuun kohteenaan poliittinen oppositio, muu media ja kansalaisyhteiskunta.

                           22.1.2018

                           8.

                           Tareck Zaidan El-Aissami Maddah

                           Talouden varapresidentti, kansallisen teollisuuden ja tuotannon ministeri
                           Syntymäaika: 12.11.1974
                           Sukupuoli: mies

                           Talouden varapresidentti, kansallisen teollisuuden ja tuotannon ministeri. Entisenä Bolivariaanisen kansallisen tiedustelupalvelun (SEBIN) valvonnasta vastaavana Venezuelan varapresidenttinä Maddah on vastuussa kyseisen organisaation tekemistä vakavista ihmisoikeusloukkauksista, mukaan lukien mielivaltaiset pidätykset, poliittisesti motivoidut tutkinnat, epäinhimillinen ja halventava kohtelu sekä kidutus. Hän on vastuussa myös demokratiaa ja oikeusvaltiota heikentävien politiikkojen ja toimien tukemisesta ja toteuttamisesta, mukaan lukien mielenosoitusten kieltäminen ja kansalaisyhteiskuntaa ja demokraattista oppositiota vastaan suunnatun, presidentti Maduron ”vallankaappauksen vastaisen komitean” johtamisesta.

                           25.6.2018

                           9.

                           Sergio José Rivero Marcano

                           Bolivariaanisten kansallisten asevoimien ylitarkastaja
                           Syntymäaika: 8.11.1964
                           Sukupuoli: mies

                           Bolivariaanisen kansalliskaartin komentaja 16. tammikuuta 2018 saakka. Osallistunut kansalaisyhteiskunnan ja demokraattisen opposition tukahduttamiseen Venezuelassa ja vastuussa vakavista ihmisoikeusloukkauksista, joihin bolivariaaninen kansalliskaarti on syyllistynyt hänen komennossaan, mukaan lukien liiallinen voimankäyttö sekä kansalaisyhteiskunnan ja opposition jäsenten mielivaltaiset pidätykset ja pahoinpitelyt. Hänen tekonsa ja politiikkansa bolivariaanisen kansalliskaartin komentajana, mukaan lukien bolivariaanisen kansalliskaartin demokraattisesti valitun kansalliskokouksen jäseniin kohdistamat hyökkäykset ja laittoman perustuslakia säätävän kokouksen vilpillisistä vaaleista raportoineiden toimittajien pelottelu, ovat heikentäneet demokratiaa ja oikeusvaltiota Venezuelassa.

                           25.6.2018

                           10.

                           Jesús Rafael Suárez Chourio

                           Bolivariaanisen armeijan komentaja
                           Syntymäaika: 19.7.1962
                           Sukupuoli: mies

                           Venezuelan bolivariaanisen kansallisen armeijan komentaja ja Venezuelan keskisen sotilasalueen (REDI Central) entinen komentaja. Vastuussa ihmisoikeusloukkauksista, joihin hänen komennossaan olevat joukot ovat syyllistyneet, mukaan lukien liiallinen voimankäyttö ja pidätettyjen huono kohtelu. On puuttunut demokraattisen opposition toimintaan ja tukenut sotilastuomioistuinten käyttöä siviilimielenosoittajia koskevien syytteiden käsittelyssä.

                           25.6.2018

                           11.

                           Iván Hernández Dala

                           Sotilaallisen vastatiedusteluosaston päällikkö
                           Syntymäaika: 18.5.1966
                           Sukupuoli: mies

                           Sotilaallisen vastatiedusteluosaston (DGCIM) päällikkö tammikuusta 2014 alkaen ja presidentin henkivartiokaartin päällikkö syyskuusta 2015 alkaen. DGCIM:n päällikkönä Iván Hernández Dala on vastuussa vakavista ihmisoikeusloukkauksista ja kansalaisyhteiskunnan ja demokraattisen opposition tukahduttamisesta, joihin DGCIM:n jäsenet ovat hänen komennossaan syyllistyneet, mukaan lukien liiallinen voimankäyttö ja pidätettyjen huono kohtelu.

                           25.6.2018

                           12.

                           Delcy Eloina Rodríguez Gómez

                           Venezuelan bolivariaanisen tasavallan varapresidentti
                           Syntymäaika: 18.5.1969
                           Sukupuoli: nainen

                           Venezuelan bolivariaanisen tasavallan varapresidentti, entinen laittoman perustuslakia säätävän kokouksen puheenjohtaja ja presidentin asettaman, laittoman perustuslakia säätävän kansalliskokouksen perustamiseen tähdänneen toimikunnan entinen jäsen. Hänen tekonsa presidentin asettamassa toimikunnassa ja sen jälkeen laittoman perustuslakia säätävän kokouksen puheenjohtajana ovat heikentäneet demokratiaa ja oikeusvaltiota Venezuelassa, mukaan lukien kansalliskokouksen toimivallan anastaminen ja sen käyttäminen opposition toimintaan puuttumiseksi ja sen poliittiseen prosessiin osallistumisen estämiseksi.

                           25.6.2018

                           13.

                           Elías José Jaua Milano

                           Opetusministeri
                           Syntymäaika: 16.12.1969
                           Sukupuoli: mies

                           Opetusministeri. Presidentin asettaman, laittoman perustuslakia säätävän kansalliskokouksen perustamiseen tähdänneen toimikunnan entinen puheenjohtaja. Laittoman perustuslakia säätävän kokouksen perustamiseen johtaneessa roolissaan vastuussa demokratian ja oikeusvaltion heikentämisestä Venezuelassa.

                           25.6.2018

                           14.

                           Sandra Oblitas Ruzza

                           Kansallisen vaalineuvoston varapuheenjohtaja
                           Syntymäaika: 7.6.1969
                           Sukupuoli: nainen

                           Kansallisen vaalineuvoston (CNE) varapuheenjohtaja ja vaaliluettelo- ja väestörekisteritoimikunnan puheenjohtaja. Vastuussa CNE:n toimista, jotka ovat heikentäneet demokratiaa Venezuelassa, mukaan lukien laittoman perustuslakia säätävän kokouksen perustamisen edistäminen ja vaaliprosessin manipulointi.

                           25.6.2018

                           15.

                           Freddy Alirio Bernal Rosales

                           Syntymäaika: 16.6.1962
                           Sukupuoli: mies

                           Paikallisten jakelu- ja tuotantokomiteoiden (CLAP) kansallisen valvontakeskuksen päällikkö ja SEBINin ylijohtaja. Vastuussa demokratian heikentämisestä, kuten CLAP-komiteoiden jakeluohjelman manipuloinnista äänestäjien ohjailemiseksi. Lisäksi hän on SEBINin ylijohtajana vastuussa SEBINin toimista, joihin kuuluu vakavia ihmisoikeusloukkauksia, kuten mielivaltaisia pidätyksiä.

                           25.6.2018

                           16.

                           Katherine Nayarith Harrington Padrón

                           Syntymäaika: 5.12.1971
                           Sukupuoli: nainen

                           Ylimmän syyttäjän sijainen (käännetty myös varaoikeuskansleriksi) heinäkuusta 2017 lokakuuhun 2018. Korkein oikeus nimitti hänet ylimmän syyttäjän sijaiseksi vastoin perustuslakia, jonka mukaan nimittäjänä olisi pitänyt olla kansalliskokous. Vastuussa demokratian ja oikeusvaltion heikentämisestä Venezuelassa, muun muassa käynnistämällä poliittisesti motivoituja tutkintoja ja jättämällä tutkimatta syytöksiä Maduron hallinnon tekemistä ihmisoikeusloukkauksista.

                           25.6.2018

                           17.

                           Socorro Elizabeth Hernández Hernández

                           Syntymäaika: 11.3.1952
                           Sukupuoli: nainen

                           Kansallisen vaalineuvoston (CNE) jäsen (johtaja) ja kansallisen vaalilautakunnan (JNE) jäsen. Vastuussa CNE:n toimista, jotka ovat heikentäneet demokratiaa Venezuelassa, mukaan lukien laittoman perustuslakia säätävän kokouksen perustamisen edistäminen ja vaaliprosessin manipulointi, joka liittyi presidentin uudelleenvalintaa koskevan äänestyksen peruuttamiseen vuonna 2016, kuvernöörinvaalien lykkäämiseen vuonna 2016 ja äänestyspaikkojen siirtämiseen lyhyellä varoitusajalla ennen kuvernöörinvaaleja vuonna 2017.

                           25.6.2018

                           18.

                           Xavier Antonio Moreno Reyes

                           Kansallisen vaalineuvoston pääsihteeri
                           Sukupuoli: mies

                           Kansallisen vaalineuvoston (CNE) pääsihteeri. Vastuussa sellaisten CNE:n päätösten hyväksymisestä, jotka ovat heikentäneet demokratiaa Venezuelassa, mukaan lukien laittoman perustuslakia säätävän kokouksen perustamisen edistäminen ja vaaliprosessin manipulointi.

                           25.6.2018”.